
تعارف
ہر تنظیم تبدیلیوں سے گزرتی ہے، لیکن یہ تبدیلیاں اس وقت کافی پریشان کن ہو سکتی ہیں جب قیادت ایک نسل سے دوسری نسل کو منتقل ہو رہی ہو۔ جب کسی چرچ کا آخری بانی رکن وفات پا جاتا ہے، یا کسی کاروبار کا بانی ریٹائر ہوتا ہے، تو پیچھے رہ جانے والے ذمہ داروں کو نئے چیلنجز کا سامنا کرنا پڑتا ہے۔ چنانچہ، ایک سوال جو تقریباً ہمیشہ سامنے آتا ہے وہ یہ ہے: نئی نسل کو پچھلی نسل کی ترجیحات اور  طور طریقوں پر کس حد تک عمل کرنا چاہیے؟
  بنی اسرائیل کو کئی لحاظ سے اس سوال کا سامنا اس وقت کرنا پڑا جب وہ موعودہ زمین کی سرحد پر خیمہ زن تھے۔ موسیٰ کی زندگی تیزی سے اپنے اختتام کی طرف بڑھ رہی تھی، اور اسرائیلیوں کو کئی نئے چیلنجز درپیش تھے۔ اس لیے، انہیں یہ جاننے کی ضرورت تھی کہ انہیں موسیٰ کے قائم کردہ ترجیحات اور طریقوں کی کس حد تک پیروی جاری رکھنی چاہیے۔ کیا انہیں کسی مختلف راستے پر چلنے کی ضرورت ہوگی؟ یا انہیں موسیٰ کے طریقوں پر قائم رہنا چاہیے؟ بائبل کی دوسری کتاب، جسے ہم اب خروج کہتے ہیں، اِن اور اِن  جیسے دیگر سوالات کے جواب دینے کے لیے ترتیب دی گئی تھی۔
یہ سبق توریت کے اس حصے پر مبنی ہے جو بائبل کی دوسری کتاب کا احاطہ کرتا ہے۔ ہم نے اسے "خُروج کی کتاب کا جائزہ" کا عنوان دیا ہے۔ اس سبق میں ہم متعدد بنیادی مسائل کا جائزہ لیں گے جو ہمیں اس بات کو گہرائی سے سمجھنے کے لیے تیار کریں گے کہ جب خروج پہلی بار لکھی گئی تھی تو اس کا کیا مطلب تھا اور ہمیں آج اسے اپنی زندگیوں پر کیسے لاگو کرنا چاہیے۔
ہمارا سبق تین اہم حصوں میں تقسیم ہوگا۔ اول، ہم کچھ ابتدائی قابل ِ غور پہلوؤں    پر نظر ڈالیں گے جنہیں خروج کا مطالعہ کرتے وقت ہمیں اپنے سامنے رکھنا چاہیے۔ دوم، ہم کتاب کی ساخت اور مواد پر  تحقیق کریں گے۔ اور سوم  ، ہم خروج کے کچھ بڑے موضوعات کا جائزہ لیں گے۔ آئیے پہلے  بہت سےابتدائی پہلوؤں  پر نظر ڈالتے ہیں۔
ابتدائی    قابل ِ غور پہلو

مسیح کے پیروکاروں کے طور پر، ہم بجا طور پر یہ یقین رکھتے ہیں کہ خُروج کی کتاب روح القدس کے الہام کے تحت لکھی گئی تھی، اور یہ خدا کا کلام ہے۔ یہ عقیدہ ہمیں بتاتا ہے کہ ہمارا واسطہ کسی عام کتاب سے نہیں ہے۔ خروج ایک مقدس تحریر ہے جو خدا نے اپنے لوگوں کو عطا کی۔ چنانچہ، کسی نہ کسی طریقے سے، مسیح کے پیروکاروں کے طور پر، آج میں  اور آپ اِس کے اختیار کے تحت ہیں  ۔ لیکن اس کے ساتھ ہی، ہمیں یہ کبھی نہیں بھولنا چاہیے کہ خدا نے یہ کتاب سب سے پہلے ان لوگوں کو دی تھی جو ہزاروں سال پہلے   زندہ تھے۔ اس لیے، یہ یقینی بنانا اہم ہے کہ  جدید  دور میں اس کے اطلاق کتاب کے اس مقصد کے مطابق ہوں جو اس کے لکھے جانے کے وقت تھا۔
جب ہم خروج کا جائزہ لینا شروع کرتے ہیں، تو ہم چار مختلف ابتدائی ابتدائی    قابل ِ غور پہلوؤں کا تعارف پیش کریں گے۔ پہلے، ہم اس کی تصنیف (Authorship) پر بات کریں گے کہ یہ کتاب کس نے لکھی؟ دوسرے، ہم اس کے موقع و محل (Occasion)  پر تحقیق  کریں گے کہ یہ کتاب کب اور کہاں لکھی گئی؟ تیسرے، ہم خروج کے اصل معنی کا خلاصہ پیش کریں گے۔ اور چوتھے، ہم اس بات پر غور کریں گے کہ یہ معاملات کتاب کے ہمارے جدید اطلاق میں کس طرح رہنمائی کریں۔ آئیے پہلے خروج کی تصنیف پر نظر ڈالتے ہیں۔
تصنیف
خروج کی تصنیف کا سوال مجموعی طور پر توریت کی تصنیف پر ہونے والی ایک طویل اور پیچیدہ بحث کا حصہ ہے۔ لیکن اس سبق میں، ہم صرف چند ایسے پہلوؤں کا ذکر کریں گے جن کا اطلاق خروج پر ہوتا ہے۔
خروج کا سرسری مطالعہ ہمیں بتاتا ہے کہ  اس کتاب کے مواد میں موسیٰ کا بہت بڑا ہاتھ ہے۔ خروج کی کتاب  بار بار یہ دعویٰ کرتی ہے کہ خدا نے اس کا بہت سا حصہ کوہِ سینا پر براہِ راست موسیٰ پر ظاہر کیا تھا۔ اس میں دس احکام، عہد نامہ (Book of the Covenant، اور اسرائیل کے خیمہ ِ اجتماع (Tabernacle) کے لیے ہدایات شامل ہیں۔
لیکن، جیسا کہ ہم نے توریت پر دیگر اسباق میں دیکھا ہے، زیادہ تر تنقیدی علماء نے موسیٰ کی تصنیف کو مسترد کر دیا ہے۔ انہوں نے دلیل دی ہے کہ توریت کی الٰہیات، بشمول خروج، اتنی زیادہ جدید ہے کہ وہ موسیٰ کے دور سے نہیں آ سکتی تھی۔ اور ان کا اصرار ہے کہ یہ چھٹی صدی قبل از مسیح میں بابل کی جلاوطنی کے خاتمے سے پہلے مکمل نہیں ہو سکتی تھی۔
اگرچہ یہ تنقیدی   نکتہ ِ   نظر بہت عام ہیں، لیکن ان کے پیچھے موجود تاریخی اور الہٰیاتی مفروضے   قیاس آرائی پر مبنی  ہیں اور ناقابلِ بھروسہ ہیں۔ اس کے علاوہ،   ایوینجلیکل نکتہِ نظر سے، یہ بہت اہم ہے کہ ہم کتابِ مقدس میں پائی جانے والی مستند شہادتوں کی پیروی کریں۔ عہد نامہِ قدیم کے مصنفین، اور مسیح اور ان کے رسولوں اور انبیاء سب نے متفقہ طور پر اس نکتہِ نظر کی تائید کی ہے کہ پوری توریت بشمول خُروج کی کتاب  مصنف  موسیٰ ہی تھا۔
اب، ایوینجلیکلز نے موسیٰ کو اس کتاب کا "بنیادی"، "حقیقی" یا "لازمی " مصنف قرار دے کر موسیٰ کی تصنیف کے اس یقین کو بجا طور پر واضح کیا ہے۔ اس کا مطلب یہ ہے کہ اس بات کا امکان بہت کم ہے کہ موسیٰ نے محض بیٹھ کر اپنے ہاتھ سے پوری خروج لکھی ہو۔ لیکن موسیٰ کتاب میں درج ہر واقعے کا ایک معتبر عینی شاہد تھا، سوائے شاید ان واقعات کے جو اس کی پیدائش اور بچپن سے متعلق تھے۔ یہ ممکن ہے کہ اس نے اپنے دور کے قومی رہنماؤں کے رواج کی پیروی کی ہو اور اپنی نگرانی میں لکھنے کے لیے کاتبوں    کی خدمات حاصل کی ہوں۔ پھر بھی، جو کچھ بھی ہوا ہو، ہم پُراعتماد  ہو  سکتے ہیں کہ خروج کی کتاب  روح القدس کے الہام کے تحت موسیٰ ہی کے دور میں کسی وقت مرتب کی گئی تھی۔
یہ سوال کہ  خروج  کی کتاب کس نے لکھی، ایک اہم سوال ہے۔اور جب ہم کتاب کے متن کو پڑھتے ہیں اور اس میں درج واقعات کی تاریخ کو سنجیدگی سے لیتے ہیں، تو    ہمارے پاس یہ سوچنے کی کوئی وجہ نہیں ہے کہ   کہ خروج کا بڑا حصہ موسیٰ نے نہیں لکھا، جو اس وقت ہمارے پاس موجود ہے۔ اس کتاب میں موسیٰ کو خدا کے ترجمان کے طور پر پیش کیا گیا ہے۔ پوری توریت میں اسے خدا کے لوگوں کی تاریخ میں ایک منفرد ترجمان کے طور پر پیش کیا گیا ہے۔وہ جو خدا کو اس طرح جانتا تھا جیسے اس کے بعد، یسوع سے پہلے ،کوئی دوسرا نبی نہیں جانتا تھا۔ اور چونکہ وہ خدا کوبہت  قریب  سے جانتا تھا، اس سے آمنے سامنے بات کرتا تھا جیسے کوئی آدمی اپنے دوست سے بات کرتا ہے، اور اس کا لوگوں کے لیے خدا کے ترجمان کے طور پر اتنا اہم کردار تھا۔ اور چونکہ عہد نامہِ قدیم، توریت کے بعد بھی، موسیٰ کی اس توریت کی کتاب کا حوالہ دیتا ہے اور لوگوں کو دن رات اس پر غور کرنے کی ترغیب دیتا ہے، اس لیے یہ سوچنا بالکل درست ہے کہ موسیٰ ہی اس کتاب کا مصنف ہے۔ اب، ہو سکتا ہے کہ وقت گزرنے کے ساتھ ساتھ مقامات کے ناموں یا گرامر کی کچھ شکلوں وغیرہ میں کچھ تبدیلی یا "اپ ڈیٹنگ" ہوئی ہو، جو اسرائیل میں کسی الہامی  یا نبوتی ہاتھ سے انجام پائی ہو۔ لیکن ہاں، میرا ماننا ہے کہ  خروج  کی کتاب موسیٰ کے قلم سے      نکلی ہے... اور یوں، موسیٰ کو نہ صرف اسرائیل میں خدا کے سب سے بڑے ترجمان کے طور پر پیش کیا گیا ہے، بلکہ ایک مصنف اور ایک لکھاری  والے کے طور پر بھی۔
 — پروفیسر تھامس ایگر
موسیٰ کی تصنیف کے بارے میں ان خیالات کو ذہن میں رکھتے ہوئے، ہمیں ابتدائی قابلِ غور پہلوؤں میں سے دوسرے،  یعنی اس "موقع و محل" یا ان حالات کی طرف مڑنا چاہیے جن میں خُروج کی کتاب لکھی گئی تھی۔
موقع و محل
  یہ بات عموماً مانی جانتی ہے کہ  موسیٰ نے خروج کی کتاب  کو، خروج 1:3–31:4 میں جلتی ہوئی جھاڑی کے پاس اپنی بلاہٹ اور استثنا 1:34-12 میں موآب کے میدانوں میں اپنی وفات کے درمیانی عرصہ میں کسی وقت لکھا۔ لیکن شواہد ہمیں اس سے زیادہ درست اندازہ لگانے میں مدد دیتے ہیں۔ خروج کے کم از کم دو حوالے ظاہر کرتے ہیں کہ یہ کتاب درحقیقت اس وقت مکمل ہوئی جب اسرائیل موعودہ زمین کی سرحد پر خیمہ زن تھا۔ خروج 35:16 پر غور کریں جہاں ہم یہ الفاظ پڑھتے ہیں:
بنی اِسرائیل جب تک آباد مُلک میں نہ آئے یعنی چالِیس برس تک مَنّ کھاتے رہے۔ الغرض جب تک وہ مُلکِ کنعاؔن کی حدُود تک نہ آئے مَنّ کھاتے رہے۔ (خروج 35:16) 
ظاہر ہے کہ یہ واقعات خُروج کی کتاب کی تکمیل سے پہلے پیش آئے ہوں گے۔ چنانچہ، ہم جانتے ہیں کہ بنی  اسرائیل پہلے ہی "چالیس برس" تک صحرا میں بھٹک چکے تھے۔ اور وہ "آباد ملک" یا "کنعان کی سرحد" تک پہنچ چکے تھے۔
حتمی تالیف کے وقت کی ایسی ہی ایک جھلک خروج 38:40 میں نظر آتی ہے، جو اس کتاب کی آخری آیت ہے:
خُداوند کا ابر اِسرائیلؔ کے سارے گھرانے کے سامنے اور اُن کے سارے سفر میں دِن کے وقت تو مسکن کے اُوپر ٹھہرا رہتا اور رات کو اُس میں آگ رہتی تھی۔ 
(خروج 38:40) 
غور کریں کہ یہ اقتباس مسکن پر خدا کی جلالی موجودگی کا ذکر "ان کے سارے سفر میں" کرتا ہے۔ یہ تاریخی نوٹ اس بات کو واضح کرتا ہے کہ موسیٰ نے خُروج کی کتاب اپنی زندگی کے آخری ایام میں مکمل کی۔ اس نے یہ تب لکھی جب بنی اسرائیل اپنے چالیس سالہ سفر کو ختم کر کے موآب کے میدانوں میں پہنچ چکے تھے۔
اب تک ہم نے خُروج کی کتاب کی تصنیف اور موقع و محل سے متعلق کئی ابتدائی قابلِ غور پہلوؤں کا جائزہ لیا ہے۔ اب ہم اس کے اصل معنی کا خلاصہ کرنے کی پوزیشن میں ہیں۔ خدا نے موسیٰ سے خُروج کی کتاب کیوں مرتب کروائی؟ اور موسیٰ موآب کے میدانوں میں موجود اپنے اصل اسرائیلی قارئین پر کیا اثر ڈالنا چاہتا تھا؟
اصل مفہوم
آغاز ہی میں ہمیں یہ نوٹ کرنا چاہیے کہ موسیٰ کے کئی عمومی مقاصد تھے جو اکثر عہد نامہِ قدیم میں ظاہر ہوتے ہیں۔ مثال کے طور پر، خروج "حمد و ثنا" (Doxological) پر مبنی ہے کیونکہ یہ مستقل طور پر اسرائیل کو خدا کی ستائش اور پرستش کی طرف لے جاتی ہے۔ لیکن یہ "الہٰیاتی" (Theological) بھی ہے کیونکہ یہ بار  ہا خدا کے بارے میں سچائیاں بیان کرتی ہے۔ اور پوری کتاب اس معنی میں "سیاسی" ہے کہ اسے اسرائیل کی قومی زندگی کی تشکیل کے لیے تیار کیا گیا تھا۔ یہ "مناظرانہ" (Polemical) بھی ہے کیونکہ یہ جھوٹے نکتہِ نظر کی مخالفت کرتی ہے۔ یہ "اخلاقی" ہے کیونکہ یہ ظاہر کرتی ہے کہ اسرائیل کو خدا کی فرمانبرداری کیسے کرنی تھی۔ اور یہ "ترغیبی" ہے کیونکہ یہ خدا کے ساتھ وفاداری کی حوصلہ افزائی کرتی ہے اور بے وفائی کے خلاف خبردار کرتی ہے۔ یہ اور اس جیسے کئی دیگر اہداف عمومی طور پر پوری خُروج کی کتاب کی خصوصیت ہیں۔
اگرچہ  اس کے ساتھ ساتھ  دیگر کئی خصوصیات خروج اور  بائبل کی کتابوں کے میں مشترک ہیں  ، لیکن موسیٰ کا خروج لکھنے کا ایک منفرد اور نمایاں مقصد بھی تھا۔ اس متحدہ مقصد کا خلاصہ ان خطوط پر کرنا مفید ہوسکتا  ہے:
خُروج کی کتاب نے خروج کی پہلی نسل پر موسیٰ کے الٰہی طور پر مقرر کردہ اختیار کا دفاع کیا تاکہ دوسری نسل کی   رہنمائی کی جا سکے کہ وہ اپنی زندگیوں پر موسیٰ کے دائمی اختیار کو تسلیم کریں۔
یہ خلاصہ تین ایسے عوامل کو سامنے لاتا ہے جو ہمیں خروج کے اصل معنی کی طرف ایک مددگار رہنمائی فراہم کرتے ہیں۔ پہلے، یہ ہمیں یاد دلاتا ہے کہ یہ کتاب زیادہ تر خروج کی پہلی نسل کے بارے میں لکھی گئی تھی، لیکن ساتھ ہی، یہ کتاب خروج کی دوسری نسل کے لیے لکھی گئی تھی۔
ہر وہ شخص جو خُروج کی کتاب سے واقف ہے، جانتا ہے کہ اس کا زیادہ تر حصہ ان واقعات کو بیان کرتا ہے جو اس وقت پیش آئے جب موسیٰ اسرائیل کو مصر سے نکال لایا۔ ہم تاریخ کے اس دور کو "وہ دنیا" کہہ سکتے ہیں۔ اس کے باوجود، خروج پہلی نسل کی "اُس دنیا" کے بارے میں جو کچھ بھی کہتی ہے، وہ خروج کی دوسری نسل یعنی "اُن کی دنیا" سے کلام کرنے کے لیے ترتیب دیا گیا تھا۔
اب، یہ ذہن میں رکھنا ضروری ہے کہ قدیم اسرائیلیوں میں سے بہت کم لوگ پڑھنا جانتے تھے۔ چنانچہ جب ہم دوسری نسل کے "قارئین" کی بات کرتے ہیں، تو ہمارا مطلب یہ نہیں ہے کہ ہر مرد، عورت اور بچے نے خروج کا ایک نسخہ اٹھایا اور اسے خود پڑھا۔ اس کے برعکس، عہد نامہِ قدیم کے دیگر حصوں کی طرح، موسیٰ نے خروج بنیادی طور پر اسرائیل کے رہنماؤں کے لیے لکھی تھی۔ یشوع، قبائلی بزرگ، قاضی، اور کاہن و لاوی خروج کی توجہ کا بنیادی مرکز تھے۔ اور ان رہنماؤں کی یہ ذمہ داری تھی کہ وہ کتاب کے مواد کو تمام  بنی  اسرائیل تک پہنچائیں اور اس کی وضاحت کریں۔ اسی وجہ سے، خروج سب سے زیادہ براہِ راست ان مسائل پر بات کرتی ہے جن کا دوسری نسل کو بطور ایک قوم سامنا  ہوتا تھا۔
یہ نوٹ کرنا بھی اہم ہے کہ "اُن کی دنیا" پر موسیٰ کی زیادہ تر توجہ ڈھکی چھُپی (Implicit) رہی۔ اس کے باوجود، دوسری نسل اتنی بار نمایاں ہو کر سامنے آتی ہے کہ ہم  یقین سے کہہ سکتے ہیں کہ موسیٰ نے "ان کی دنیا" کو ذہن میں رکھ کر لکھا۔ جیسا کہ ہم پہلے ہی دیکھ چکے ہیں، خروج 35:16 اور 38:40 دونوں حوالے،  دوسری نسل کا حوالہ دیتے ہیں۔ اس کے علاوہ، خروج 13:6-27 کا نسب نامہ ہارون کے پوتے فینحاس تک پھیلا ہوا ہے۔ اور ہم بعد میں دیکھیں گے کہ کئی دیگر اقتباسات ان معاملات  پر بات کرتے ہیں جن کا تعلق  دوسری نسل سے تھا  ۔ یہ، اور اس جیسے دیگر حوالے اشارہ کرتے ہیں کہ موسیٰ نے اس کتاب کو مرتب کرتے وقت خروج کی پہلی اور دوسری نسل ،دونوں کو مدنظر رکھا۔
خروج کے بارے میں موسیٰ کے اصل مقصد کے  خلاصے کا دوسرا پہلو یہ ہے کہ "پہلی نسل" کے بارے میں جو کچھ بھی کہا گیا، وہ "دوسری نسل کی رہنمائی کے لیے" لکھا گیا تھا۔ یعنی، موسیٰ نے خروج کو ایک مکمل طور پر مستند کتاب کے طور پر لکھا جس کی اس کے اصل قارئین یعنی ، دوسری نسل کے قارئین کو   فرمانبرداری کرنی ضروری تھی۔
جیسے جیسے ہم خُروج کی کتاب پڑھتے ہیں، یہ واضح ہو جاتا ہے کہ موسیٰ نے اپنے تاریخی ریکارڈ کو بہت احتیاط سے ترتیب دیا تاکہ اسے دوسری نسل کے لیے دلچسپ  بنایا جا سکے۔ ان لوگوں کو مخاطب کرنے کے لیے جو کنعان کی سرحد پر اس کے ساتھ خیمہ زن تھے، موسیٰ کو پہلی اور دوسری نسل کے درمیان بہت سے فرقوں پر گہری توجہ دینی پڑی۔ وہ جانتا  تھا کہ وہ مختلف دور اور مقامات پر رہتے تھے، اور انہیں مختلف چیلنجز کا سامنا تھا۔ چنانچہ، موسیٰ نے مہارت کے ساتھ خروج کے ہر حصے کو ان کے درمیان باہمی روابط کے نکات کو نمایاں کرنے کے لیے ترتیب دیا۔ ان روابط نے اس کے اصل قارئین کو اپنے اور اپنے بزرگوں کے درمیان موجود فرق کو مٹانے میں مدد دی۔
پس منظر   
موسیٰ نے تین بنیادی اقسام کے رابطے  تخلیق کئےجنہوں نے اس کے اصل قارئین پر اس کی کتاب کے اختیار کو واضح کیا۔ اس کے سادہ ترین روابط "تاریخی پس منظر" پر مشتمل تھے۔ یہ حوالے اصل قارئین کی مراعات اور ذمہ داریوں کی  جڑوں پر مرکوز تھے۔
تاریخی پس منظر کی ایک قسم خروج 8:3 میں ظاہر ہوتی ہے جہاں بنی  اسرائیل سے خدا کا وعدہ اس وعدے کی تکمیل سے جڑتا ہے۔ اس آیت میں، خدا نے وعدہ کیا کہ وہ اسرائیل کو مصر سے نکال کر ایک ایسے ملک میں لے جائے گا "جس میں دودھ اور شہد بہتا ہے۔" یہ پیش گوئی موسیٰ کے قارئین کے لیےاہم  تھی کیونکہ وہ اپنے دور میں اسے پورا ہوتا دیکھنے کے قریب تھے۔
تاریخی پس منظر کی ایک اور قسم پہلی نسل کے لیے خدا کے احکامات اور اس کے نتیجے میں دوسری نسل کے فرائض میں ظاہر ہوتی ہے۔ مثال کے طور پر، خروج 1:20-17 میں، موسیٰ نےلکھا  کہ خدا نے پہلی نسل کو دس احکام کیسے دیے۔ اس واقعے نے دوسری نسل کے اخلاقی فرائض کی بنیادقائم  کی۔
نمونے  
تاریخی پس منظر کے علاوہ، موسیٰ نے اپنے قارئین کو ایسے تاریخی نمونے بھی فراہم کیے جن کی انہیں یا تو پیروی کرنی تھی یا جنہیں مسترد کرنا تھا۔ اس قسم کا تعلق قائم کرنے کے لیے، موسیٰ نے کچھ اقتباسات کو اس طرح ترتیب دیا کہ وہ پہلی نسل اور دوسری نسل کے قارئین کے درمیان گہری مماثلتوں کو واضح  کر سکیں۔
بہت سے اقتباسات میں، موسیٰ نے اس قسم کی مماثلتوں کو اپنے اصل قارئین کو ایسے منفی نمونے دینے کے لیے استعمال کیا جنہیں مسترد کیا جانا تھا۔ مثال کے طور پر، خروج 24:15، 2:16-12، اور 3:17 میں سینا کی طرف کوچ کے دوران بنی  اسرائیل کی بار بار کی بغاوت اور بڑبڑاہٹ ان منفی نمونوں کو پیش  کرتی تھی جنہیں دوسری نسل نے مسترد کرنا تھا۔
اس کے برعکس، موسیٰ نے اپنے قارئین کو تقلید کے لیے مثبت نمونے بھی دیے۔ مثال کے طور پر، بنی  اسرائیل نے خروج 8:36-38 میں خیمہ ِ اجتماع کی تعمیر کے لیے خدا کی ہدایات کی مکمل تعمیل کی۔ یہ دوسری نسل کے لیے ایک مثبت نمونہ تھا، جس کی انہیں بعد میں خیمہ ِ اجتماع میں خدا کی خدمت انجام دیتے ہوئے  پیروی کرنی تھی ۔
اور موسیٰ نے ملے جلے نمونے بھی پیش  کیے، یعنی وہ کردار جو مثبت اور منفی دونوں خصوصیات کی مثال تھے۔ صرف ایک مثال کے طور پر، خروج 8:7-13 میں، ہارون نے خدا کی فرمانبرداری کی اور فرعون کے سامنے اپنا عصا پھینکا۔ اس کی فرمانبرداری نے اسرائیل کی مصر سے رہائی میں حصہ ڈالا۔ لیکن، 1:32-35 میں، اس نے لوگوں کی پرستش کے لیے ایک سونے کا بچھڑا بنایا، اور اس کی نافرمانی اسرائیل کے لیے سخت سزا کا باعث بنی۔ اس نے دوسری نسل کے قارئین کو ایک ملا جلا نمونہ دیا جسے ایک ہی وقت میں اپنانا بھی تھا اور مسترد بھی کرنا تھا۔
پیش خیمہ  
تیسری بات یہ ہے کہ   چند مواقع پر موسیٰ نے واقعات کے ریکارڈ کو اس طرح ترتیب دیا کہ وہ اس کی دوسری نسل کے قارئین کے لیے تاریخی پیش خیمے یا علامت  کے طور پر کام کریں۔
بائبل کے بیانیوں میں، جیسا کہ جدید فلموں اور ادب میں ہوتا ہے، مصنفین اکثر پیش خیمہ   کا استعمال کرتے ہیں۔ اور اس کی ایک اچھی مثال ہمیں خُروج کی کتاب کے شروع میں ملتی ہے جب موسیٰ، مصر چھوڑنے کے بعد، کنویں پر پہنچتا ہے اور وہ یترو کی بیٹیوں کو ان بدتمیز چرواہوں سے بچاتا   ہے۔ اور متن موسیٰ کو ایک  نجات دہندہ  کے طور پر پیش کرتا ہے۔ یہ اس بات کا پیش خیمہ ہے جو خدا اس کے ذریعے کرنے والا ہے۔ وہ مصر جائے گا اور خدا کے لوگوں کو غلامی سے مخلصی دلائے گا۔
 — ڈاکٹر رابرٹ بی چشوم، جونیئر
اس قسم کا تعلق خروج میں اتنا زیادہ نہیں پایا جاتا جتنا کہ عہد نامہِ قدیم کی بعض دیگر کتابوں میں ملتا ہے۔ لیکن بعض صورتوں میں، موسیٰ نے ماضی کے واقعات کو اس طرح بیان کیا جو اس کے اصل قارئین کے تجربات سے تقریباً مکمل طور پر میل کھاتے تھے۔ ان پیش خیموں نے اشارہ کیا کہ تاریخ، ایک طرح سے، دوسری نسل کے دنوں میں خود کو دہرا رہی تھی۔ مثال کے طور پر، خروج 18:13 میں اسرائیلی "مصر سے جنگ کے لیے ہتھیار بند ہو کر نکلے"۔ پہلی نسل کا یہ فوجی انتظام اس بات کا پیش خیمہ تھا کہ دوسری نسل کو بھی کس طرح ایک لشکر کے طور پر منظم کیا گیا تھا جو فتحِ کنعان کے لیے تیار تھا۔
اسی طرح، خروج 34:40-38 نوٹ کرتا ہے کہ جب خیمہ ِ اجتماع صحیح طریقے سے کام کرنے لگا، تو خدا بادل اور آگ کی صورت میں ظاہر ہوا تاکہ کوچ کرنے میں اپنے لوگوں کی   رہنمائی کرے۔ یہ تاریخی حقیقت اس بات کی پیش گوئی تھی کہ   40 سال بعد، خدا  کس طرح دوسری نسل کے قارئین کی ان کے اپنے دور میں آگے بڑھنے کے لیے رہنمائی کرنے والا تھا۔
جیسا کہ ہم نے ابھی دیکھا، موسیٰ نے پہلی نسل کی تاریخ کے ریکارڈ کو دوسری نسل کے لیے پس منظر، نمونوں اور پیش خیموں کے طور پر ترتیب دیا۔ اس نےیہ    خدا کی خدمت میں ان کی رہنمائی کے لیے کیا۔ لیکن یہ سب ہمیں خروج کے اصل معنی کے خلاصے کے تیسرے اور شاید سب سے اہم عنصر کی طرف لاتا ہے۔ خُروج کی کتاب بنیادی طور پر پہلی نسل پر موسیٰ کے الٰہی طور پر مقرر کردہ اختیار کا دفاع کرنے کے لیے تیار کی گئی تھی تاکہ دوسری نسل اپنی زندگیوں پر موسیٰ کے مستقل اختیار کو تسلیم کرے۔
اب، یہ ذکر کرنا ضروری ہے کہ ہارون اکثر خُروج کی کتاب میں موسیٰ کے ساتھ نظر آتا ہے۔ لیکن جب ہارون شامل بھی ہو، تب بھی خروج کا ہر اہم حصہ دوسری نسل کو مخاطب کرتا ہے کہ وہ اپنے اوپر موسیٰ کے مسلسل  اختیار کی توثیق کریں۔ انہیں موسیٰ کے الٰہیاتی نظریات، اس کے اخلاقی اصولوں، قومی پالیسیوں اور اس جیسی دیگر باتوں کے سامنے سر تسلیم خم کرنا تھا۔ اس سبق میں آگے چل کر ہم تفصیل سے دیکھیں گے کہ یہ موضوع کتنا گہرا ہے۔ لیکن اس موڑ پر ہم مختصراً صرف دو طریقوں کا ذکر کریں گے جن سے یہ کتاب موسیٰ کی اہمیت اور اسرائیل پر اس کے اختیار پر زور دیتی ہے۔
اول ، یہ دیکھنا مشکل نہیں کہ موسیٰ خروج کی داستان کا مرکزی کردار  ہے۔ یقیناً، خروج کے پہلے دو ابواب فوری طور پر موسیٰ کا تعارف نہیں کراتے، لیکن خروج 10:2 میں اس کا نام  سامنے آنے  کے بعد، کتاب میں ہونے والا ہر واقعہ کسی نہ کسی طرح واضح طور پر موسیٰ سے جڑا ہوا ہے۔ جب خدا اپنے لوگوں کو مصر سے چھڑانے کے لیے تیار ہوا، تو اس نے موسیٰ کو بلایا۔ مصریوں کے خلاف ہر معجزانہ فیصلے میں موسیٰ کا کلیدی کردار تھا۔ سمندر   اس وقت  پھٹا جب موسیٰ نے خدا کی فرمانبرداری کی اور اپنا ہاتھ پانی پر بڑھایا۔ جب خدا نے قوم کو مصر سے کوہِ سینا تک پہنچایا تو موسیٰ نے اسرائیل کے رہنما کے طور پر خدمات انجام دیں۔ خدا نے موسیٰ کے ذریعے اسرائیل کے ساتھ اپنا عہد کیا۔ موسیٰ نے خدا کی طرف سے شریعت کی تختیاں اور عہد نامہ  پہنچایا۔ خدا نے مسکن کے لیے ہدایات موسیٰ کو دیں۔ کوہِ سینا کے دامن میں اسرائیل کی بت پرستی کے بحران کے دوران موسیٰ نے خدا کی خدمت   کی۔ اور موسیٰ نے خیمہ ِ اجتماع کی تعمیر کی قیادت کی۔
دوم یہ کہ ، خُروج کی کتاب بار بار اسرائیل پر موسیٰ کے اختیار کو نمایاں کرتی ہے۔ یہ کتاب اس حقیقت کو بیان کرتی ہے کہ اسرائیلیوں نے خروج 14:2؛ 21:5؛ 24:15؛ 2:16 اور 3؛ اور 2:17 جیسے  حوالوں  میں بطور رہنما موسیٰ کے اختیار پر سوال اٹھایا۔ لیکن دیگر اوقات میں، اسرائیلیوں نے خروج 31:4؛ 31:14؛ اور 19 :20 جیسے حوالوں میں اپنے اوپر موسیٰ کے اختیار کو تسلیم کیا۔ اور ہم خدا کی طرف سے اس یقین دہانی کے بارے میں پڑھتے ہیں کہ اس نے خود موسیٰ کو اسرائیل کے بااختیار رہنما کے طور پر مقرر کیا ہے، جیسا کہ خروج 1:6-8 اور 10-13؛ 2:24؛ اور 1:34-4 میں درج ہے۔ صرف ایک مثال کے طور پر، خروج 9:19  دیکھیں  جہاں خدا نے کوہِ سینا پر موسیٰ کے سامنے اپنی تجلی یا الٰہی ظہور کی وضاحت کی:
  دیکھ مَیں کالے بادل میں اِس لِئے تیرے پاس آتا ہُوں کہ جب مَیں تُجھ سے باتیں کرُوں تو یہ لوگ سُنیں اور سدا تیرا یقِین کریں۔ (خروج 9:19) 
جیسا کہ یہ حوالہ  اشارہ کرتا ہے، خدا کوہِ سینا پر "کالے بادل" میں ظاہر ہوا تاکہ جب اسرائیلی خدا کو موسیٰ کے ساتھ باتیں کرتے ہوئے سنیں تو وہ "سدا [موسیٰ] کا یقین کریں"۔ جیسا کہ ہم یہاں دیکھ سکتے ہیں، یہ آیت خروج کے لکھے جانے کی سب سے اہم وجہ کی طرف توجہ مبذول کراتی ہے: یعنی خُروج کی کتاب نے اسرائیل پر موسیٰ کے مستقل اختیار کی حقانیت ثابت کی۔
جب ایوینجلیکلز خروج جیسی کتاب، یا   کسی بھی دوسری کتاب کے بارے میں بات کرتے  ہیں، تو ان میں ایک فطری میلان پایا جاتا ہے کہ وہ 'خدا  پر مرکوز'   رہیں؛ اور اس سے میری مراد یہ ہے کہ وہ ہر چیز کو خدا کے گرد گھماتے ہیں اور یہ کہتے ہیں کہ ہر کتاب اور ہر کتاب کا ہر پہلو صرف اور صرف خدا کے بارے میں ہے۔ لیکن حقیقت میں، جب آپ خُروج کی کتاب پر نظر ڈالتے ہیں، تو آپ کو بالکل ایسا تاثر نہیں ملتا۔ خدا اہم ہے، اور کئی لحاظ سے خدا ہی مرکزی کردار ہے، کم از کم اس معنی میں کہ وہ اس تاریخ کو کنٹرول کرتا ہے اور اس میں کام کرتا ہے جس کے بارے میں خروج بات کرتی ہے؛ وہی ہے جو اسرائیل کو مصر سے مخلصی دلاتا ہے؛ وہی ہے جو شریعت دیتا ہے؛ وہی ہے جو مسکن عطا کرتا ہے۔ لیکن اس کے ساتھ ہی، جب آپ خروج کی کتاب میں ان واقعات کے ادبی خاکے  کو دیکھتے ہیں، تو وہ چیز   آپ کے سامنے آنے لگتی   ہے جو شاید پہلے تو عجیب لگے، لیکن میرے خیال میں یہ سچ ہے، اور وہ یہ کہ ایک استثنا کے علاوہ، خدا نے خروج کی پوری کتاب میں موسیٰ کے بغیر کچھ نہیں کیا۔ اور وہ واحد چیز جو خدا خروج کی کتاب میں واضح طور پر موسیٰ سے الگ ہو کر کرتا ہے، وہ پہلے باب میں دائیوں کو برکت دینا ہے۔ چنانچہ، خروج کی کتاب میں ہم جو کچھ پاتے ہیں وہ یہ ہے کہ خدا ظاہر ہوتا ہے اور وہ اسرائیل کے لیے کام کرتا ہے، لیکن موسیٰ ہمیشہ وہیں موجود ہوتا ہے، کیونکہ  موسیٰ وہ  وسیلہ ہے جس کے ذریعے خدا یہ کام کر رہا ہے۔ اور اس کی وجہ یہ ہے کہ موسیٰ اور اس کی زندگی تقریباً ختم ہونے کو تھی، اور موسیٰ اسرائیل کو چھوڑنے والا تھا، لیکن خدا اسرائیل کو نہیں چھوڑنے والا تھا۔ چنانچہ حقیقت یہ ہے کہ جب آپ خُروج کی کتاب پڑھتے ہیں، تو آپ کا واسطہ اس کتاب سے پڑتا ہے جو موآب کے میدانوں میں مکمل کی جا رہی ہے، اور جس کا تعلق اس حقیقت سے ہے کہ موسیٰ اسرائیل کو چھوڑ کر جانے والا تھا۔ اور اس سب کے نتیجے میں، جب ہم خُروج کی کتاب پر نظر ڈالتے ہیں، تو  بنی اسرائیل اس طرح کے سوالات پوچھ رہے ہوتے ہیں : ہماری قیادت کسے کرنی چاہیے؟ انہیں کس طرح رہنمائی کرنی چاہیے؟ ان کی ترجیحات کیا ہونی چاہئیں؟ اب جبکہ موسیٰ ہمیں چھوڑ کر جانے والا ہے، ہمیں اپنے دور میں کس قسم کے اختیار کی پیروی کرنی چاہیے؟ اور خُروج کی کتاب اس طرح کے سوالات کے جواب دینے کے لیے ترتیب دی گئی ہے۔ حقیقت یہ ہے کہ خدا نے اسرائیل کو مصر سے مخلصی دلائی، لیکن اس نے اسرائیل کو موسیٰ کے ذریعے مخلصی دلائی۔ ہاں، خدا نے اسرائیل کو شریعت دی، لیکن خدا نے یہ شریعت موسیٰ کے ذریعے دی۔ ہاں، خدا نے خیمہ ِ اجتماع  دیا، جو کہ اس کا مقدس جنگی خیمہ تھا، لیکن اس نے یہ موسیٰ کے ذریعے کیا۔ اور  خُروج کی کتاب اسی پر زور دیتی  ہے۔ چنانچہ، خُروج کی کتاب ، ان کہانیوں کے ذریعے جو پہلی نسل میں پیش آئیں ،اور یہ بتا کر کہ موسیٰ کو خدا نے لوگوں کے سامنے کیسے سرفراز کیا تھا ،دوسری نسل کے لیے موسیٰ کے اختیار کی حقانیت ثابت کرتی ہے ۔اور اسی سرفرازی کی وجہ سے، موسیٰ کو دوسری نسل کے سامنے بھی سرفراز ہونا چاہیے، چاہے وہ اب وفات پانے والا تھا۔  
—ڈاکٹر رچرڈ ایل پریٹ، جونیئر
اب جبکہ ہم نے خروج کی تصنیف، موقع و محل اور اصل معنی سے متعلق کچھ ابتدائی قا بلِ غور پہلوؤں کا ذکرکر لیا ہے، تو ہم اس کے جدید دور میں  اطلاق پر  کُچھ گفتگو کریں گے۔ آج مسیح کے پیروکاروں پر اس کتاب کا اطلاق کیسے ہونا چاہیے؟
جدید اطلاق
خروج جیسی پیچیدہ کتاب کا جدید دور کی  زندگی پر بے شمار طریقوں سے اطلاق کیا جا سکتا ہے۔ ہم یہ اس لیے جانتے ہیں کیونکہ ہر شخص منفرد ہے اور اسے مختلف حالات کا سامنا ہے۔ اور ہم اس سبق میں آگے چل کر جدید اطلاق پر زیادہ تفصیل سے غور کریں گے۔ لیکن اس مقام پر، کچھ عمومی نظریات کو نوٹ کرنا بہتر  ہوگا جنہیں خروج کو اپنی زندگیوں پر لاگو کرتے وقت ہمیں ہمیشہ ذہن میں رکھنا چاہیے۔
مسیح کے پیروکاروں کے طور پر، ہم جانتے ہیں کہ خُروج کی کتاب ہم پر لاگو ہوتی ہے کیونکہ یہ خدا کا کلام ہے۔ لیکن ہمارے اور اصل قارئین کے درمیان نمایاں فرق پائے جاتے ہیں۔ اور اسی وجہ سے، ہمیں اپنے جدید اطلاق میں رہنمائی کے لیے ہمیشہ عہد نامہِ جدید کی طرف رجوع کرنا چاہیے۔ عہد نامہِ جدید تقریباً 240 مرتبہ خروج کا حوالہ دے کر یا اس کی طرف اشارہ کر کے ہماری رہنمائی کرتا ہے۔ لیکن عہد نامہِ جدید کا ایک حوالہ  خاص طور پر مفید ہے۔ 1 کرنتھیوں 1:10-5  پڑھیں جہاں پولس رسول نے لکھا:
ہمارے سب باپ دادا بادِل کے نِیچے تھے اور سب کے سب سمُندر میں سے گُذرے۔  اور سب ہی نے اُس بادِل اور سمُندر میں مُوسیٰ کا بپتِسمہ لِیا۔  اور سب نے ایک ہی رُوحانی خُوراک کھائی۔  اور سب نے ایک ہی رُوحانی پانی پِیا کیونکہ وہ اُس رُوحانی چٹان میں سے پانی پِیتے تھے جو اُن کے ساتھ ساتھ چلتی تھی اور وہ چٹان مسِیح تھا۔  مگر اُن میں اکثروں سے خُدا راضی نہ ہُؤا۔ چُنانچہ وہ بیابان میں ڈھیر ہو گئے۔ (1 کرنتھیوں 1:10-5) 
جیسا کہ ہم یہاں دیکھتے ہیں، پولس نے کئی ایسے واقعات کا حوالہ دیا جو خُروج کی کتاب میں درج ہیں۔ لیکن اب 1 کرنتھیوں 11:10 کو دیکھیں، جیسے یہ موضوع  جاری رہتا ہے:
یہ باتیں اُن پر عِبرت کے لِئے واقِع ہُوئیں اور ہم آخِری زمانہ والوں کی نصِیحت کے واسطے لِکھی گئِیں۔ (1 کرنتھیوں 11:10) 
یہ آیات مل کر مسیح کے پیروکاروں کے لیے خُروج کی کتاب کی اہمیت کی واضح طور پر تصدیق کرتی ہیں۔ جیسا کہ پولس نے کہا، " یہ باتیں اُن پر عِبرت کے لِئے واقِع ہُوئیں ۔" اور وہ " ہم آخِری زمانہ والوں کی نصِیحت کے واسطے لِکھی گئِیں ۔" پولس کے الفاظ یہاں ہمیں یہ دیکھنے میں مدد دیتے ہیں کہ خروج نہ صرف "اُس دنیا" کے بارے میں لکھی گئی تھی، اور نہ صرف "اُن کی دنیا" کے لیے، بلکہ یہ "ہماری دنیا" کے لیے بھی لکھی گئی تھی۔  ، خُروج کی کتاب کا مقصد صرف اپنے اصل قارئین کی رہنمائی کرنا نہیں تھا۔ بلکہ یہ "ہمارے لیے"، یعنی مسیح کے پیروکاروں کے لیے بھی مقصود تھی۔
غور کریں ک پولُس  رسول نے مسیح کے پیروکاروں کی دنیا کو کیسے بیان کیا۔ ہم " آخری زمانہ" کے  لوگ ہیں   ۔ لفظ "آخر" یا "کمال" یونانی لفظ 'τέλος' (telos) کا ترجمہ ہے، جس کا مطلب اکثر "انجام" یا "مقصد" لیا جاتا ہے۔ ہم  مسیحی اس دور میں رہ رہے ہیں جب تاریخ کے لیے خدا کا منصوبہ مسیح میں اپنے انجام یا مقصد تک پہنچ رہا ہے۔ عام الہٰیاتی اصطلاحات میں، ہم جو یسوع کی پیروی کرتے ہیں، تاریخ کے "ایسکیٹولوجیکل" (eschatological) یا "آخری" دور میں رہتے ہیں۔
پولس کے ذہن میں کیا تھا؟ یہ سمجھنے کے لیے ہمیں یہ احساس کرنا ہوگا کہ جب ہم مسیح پر بچانے والا ایمان لاتے ہیں، تو ہم ایک سفر کا حصہ بن جاتے ہیں۔ ہم درحقیقت مصر میں غلامی اور ظلم و ستم سے خدا کی موعودہ زمین میں آزادی اور برکات تک موسیٰ اور اسرائیل کے سفر کے "آخری ایام" میں داخل ہو جاتے ہیں۔
عہد نامہِ جدید مجموعی طور پر یہ سکھاتا ہے کہ ایسکیٹولوجیکل دور، یا مسیح میں آخری ایام، تین اہم مراحل میں ظاہر ہوتے ہیں۔ چنانچہ، بائبل کے نکتہِ نظر سے، موسیٰ اور اسرائیل کے سفر کا یہ آخری مرحلہ مسیح کی زمینی خدمت کے دوران اس کی بادشاہی کے آغاز   سے شروع ہوا۔ اور خُروج کی کتاب میں موسیٰ اور اسرائیل کا سفر ان آخری ایام میں اس وقت آگے بڑھتا ہے جب ہم کلیسیا کی تاریخ کے دوران اس کی بادشاہی کے تسلسل   میں مسیح کے ساتھ اتحاد میں زندگی گزارتے ہیں۔ اور آخر کار، جس طرح موسیٰ اور اسرائیل نے مصر سے موعودہ زمین تک کا سفر کیا، مسیح میں ہمارے سفر کے آخری ایام اس کی بادشاہی  کی تکمیل   پر ختم ہوں گے، جب اس کی جلالی واپسی پر، ہم نئے آسمان اور نئی زمین میں داخل ہوں گے۔
چنانچہ، جیسا کہ 1 کرنتھیوں 10 اشارہ کرتا ہے، ہمیں خروج کے ہر موضوع کا اطلاق جدید مسیحیوں پر مسیح میں آخری ایام کے آغاز، تسلسل اور تکمیل  کی روشنی میں کرنا چاہیے۔
ہم یہ روابط کئی طریقوں سے قائم کر سکتے ہیں۔ مثال کے طور پر، خروج کی کتاب  ہمیں بتاتی ہے کہ اسرائیل نے کوہِ سینا پر موسیٰ میں خدا کے ساتھ عہد کیا۔ اسی طرح، مسیحی مسیح میں نئے عہد میں داخل ہوتے ہیں۔ لیکن یہ نیا عہد مسیح کی پہلی آمد سے شروع ہوا؛ یہ اب جاری ہے؛ اور یہ مسیح کی دوسری آمد پر مکمل ہوگا۔
ایک اور مثال کے طور پر، خروج  کی کتاب موسیٰ کے دور میں مسکن میں خدا کی حضوری   کے بارے میں بتاتی  ہے۔ عہد نامہِ جدید سکھاتا ہے کہ خدا کی موجودگی مسیح میں اس سے بھی کہیں زیادہ عظیم ہے۔ یسوع خود خدا کی وہ "حضوری" تھا جو اس کی بادشاہی کے آغاز میں ہمارے درمیان رہا۔
بادشاہی کے تسلسل میں، روح القدس اب انفرادی طور پر ایمانداروں میں اور اجتماعی طور پر کلیسیا میں بستا ہے۔ اور تاریخ کے کمال پر، خدا کا جلال ہر چیز کو بھر دے گا کیونکہ نئی تخلیق کو اس  کا مقدس مسکن  بنا دیا جائے گا۔
خروج کی کتاب  موسیٰ کے دور میں خدا کے اپنے دشمنوں کو شکست دینے   کو بھی ظاہر کرتی ہے۔ اور عہد نامہِ جدید یہ سکھاتا ہے کہ مسیح گناہ اور موت کو شکست دیتا ہے۔ مسیح نے اپنی پہلی آمد میں خدا کے عظیم جنگجو کے طور پر اس شکست کے آخری مراحل کا آغاز کیا۔ کلیسیا اب روحانی جنگ میں خدا کے پورے اسلحے کو پہن کر مسیح کے لشکر کے طور پر اس کی پیروی کرتی ہے۔ اور جب وہ جلال کے ساتھ واپس آئے گا، تو مسیح خدا کے دشمنوں کے خلاف اپنی عظیم کائناتی جنگ کو مکمل کرے گا۔
مزید  یہ کہ ، خروج میں، اسرائیلی موعودہ زمین میں خدا کی طرف سے ملنے والے اپنے ورثے کی طرف بڑھ رہے تھے۔ یہ پوری زمین پر خدا کی حکمرانی کو پھیلانے کی طرف ان کا پہلا قدم تھا۔ عہد نامہِ جدید سکھاتا ہے کہ مسیحی اپنا ورثہ ،مسیح میں حاصل کرتے ہیں۔ مسیح نے خود اپنی بادشاہی کے آغاز میں اپنا ورثہ محفوظ کیا۔ آج مسیحیوں کے طور پر ہم روح القدس میں اپنے ورثے کی پیشگی قسط   سے لطف اندوز ہونا جاری رکھے ہوئے ہیں۔ اور جب مسیح واپس آئے گا، تو وہ—اور ہم اس میں—تمام چیزوں کے وارث ہوں گے۔
یہ اور دیگر بہت سے  روابط اس بات کو واضح کرتے ہیں کہ خروج کی موسیٰ کے مستقل اختیار پر نمایاں توجہ اب   مسیح میں ہم پر کیسے لاگو ہوتی ہے۔ مختصراً یہ کہ، خروج نے اپنے اصل قارئین کو اس بات کی روشنی میں موسیٰ کے اختیار کے ساتھ وفادار رہنے کے لیے پکارا جو خدا ان کے دور میں کر رہا تھا۔ اور خروج اب ہمیں اُس سب کی روشنی میں موسیٰ کے اختیار کے ساتھ وفادار رہنے کے لیے پکارتی ہے جو خدا نے مسیح میں مکمل کیا ہے، جو وہ مکمل کر رہا ہے، اور جو وہ مکمل کرے گا۔
اب جبکہ ہم نے خُروج کی کتاب کے بارے میں کچھ ابتدائی قا بلِ غور پہلوؤں کا ذکر کر لیا ہے، تو ہمیں اس سبق کے اپنے دوسرے اہم موضوع کی طرف مڑنا چاہیے: یعنی کتاب کی ساخت اور مواد۔

ساخت اور مواد
خُروج کی کتاب چالیس ابواب پر مشتمل ہے جس میں بہت سے مختلف کردار، مقامات اور واقعات شامل ہیں۔ ہمیں اس میں مختلف ادبی اصناف ملتی ہیں جیسے کہ بیانیہ، گیت، نسب نامہ، فہرست، قوانین، تقاریر، دعائیں اور ہدایات۔ اور یہ پیچیدگیاں بعض اوقات کتاب کے بڑے حصوں، ابواب اور چھوٹےاقتباسات  کے درمیان فرق کرنا مشکل بنا دیتی ہیں۔ اس لیے یہ کہنا درست ہے کہ خروج کا خاکہ کئی طریقوں سے بنایا جا سکتا ہے۔ لیکن جب ہم کتاب کے اصل مقصد کو ذہن میں رکھتے ہیں تو کتاب کی بنیادی ساخت اور مواد کو سمجھنا مشکل نہیں رہتا۔
خُروج کی کتاب کے دو اہم حصے ہیں۔ پہلا نصف حصہ، 1:1–27:18 میں، مصر سے کوہِ سینا تک موسیٰ اور اسرائیل کی مخلصی پر توجہ مرکوز کرتا ہے۔ دوسرا نصف حصہ، 1:19–38:40 میں، کوہِ سینا پر کنعان کے لیے موسیٰ اور اسرائیل کی تیاری سے متعلق ہے۔
ہم خاص طور پر اس بات پر نظر ڈالیں گے کہ یہ دونوں بڑے حصے خروج کی دوسری نسل پر موسیٰ کے دائمی اختیار پر توجہ کیسے مرکوز کرتے ہیں۔ آئیے مصر سے کوہِ سینا تک موسیٰ اور اسرائیل کی مخلصی سے آغاز کرتے ہیں۔
مصر سے مخلصی (خروج 1:1–27:18)
مصر سے موسیٰ اور اسرائیل کی مخلصی کا آغاز، مخلصی سے پہلے موسیٰ کے اختیار پر توجہ کے ساتھ ہوتا ہے۔ ہم اسے خروج 1:1–31:4 میں پاتے ہیں۔ پھر، 1:5–27:18 میں، موسیٰ اسرائیل کی مخلصی کے دوران پیش آنے والے واقعات پر توجہ مرکوز کرتا ہے۔ آئیے پہلے دیکھتے ہیں کہ خروج کی کتاب  ہمیں اسرائیل کی مخلصی سے پہلے کے واقعات کے بارے میں کیا بتاتی ہے۔
مخلصی سے پہلے  (1 : 1 – 4: 31 )
اسرائیل کی مخلصی سے پہلے کے واقعات کو دو حصوں میں تقسیم کیا جا سکتا ہے۔ پہلا، موسیٰ کی پیدائش اور پرورش جو 1:1 سے شروع ہو کر 10:2 تک جاتی ہے۔ اس کے بعد، ہم 11:2–31:4 میں اسرائیل پر موسیٰ کی قیادت کے عروج کے بارے میں سیکھتے ہیں۔ ہم موسیٰ کی پیدائش اور پرورش کی کہانی سے شروع کریں گے۔
پیدائش اور پرورش (1:1–10:2):       ان آیات نے موسیٰ کے اختیار کے خلاف اٹھنے والے ان تمام اعتراضات کا جواب دیا جو اس لیے پیدا ہو سکتے تھے کیونکہ موسیٰ نے اپنی جوانی مصر کے شاہی درباروں میں گزاری تھی۔ جیسے ہی کہانی شروع ہوتی ہے، فرعون اسرائیل کی بڑھتی ہوئی تعداد کی وجہ سے بغاوت سے ڈر تا نظر آتا ہے۔ اس نے اسرائیل کی آبادی کو قابو میں رکھنے کے لیے تین شاطر انہ  منصوبے بنائے۔ لیکن سخت مشقت مسلط کرنے کی اس کی کوشش ناکام رہی۔ دائیوں کو پیدائش کے وقت اسرائیلی لڑکوں کو قتل کرنے کا اس کا حکم ناکام رہا۔ اور سب سے اہم بات یہ کہ اسرائیلی لڑکوں کو دریائے نیل میں ڈبونے کا اس کا حکم بھی ناکام رہا۔ ان واقعات میں ہر جگہ طنز پایا جاتا ہے۔ لیکن سب سے بڑا طنز اس وقت ظاہر ہوتا ہے جب فرعون کی اپنی بیٹی نے موسیٰ کو نیل سے بچا کر اس کے آخری منصوبے کو ناکام بنا دیا۔ پھر 10:2 میں، فرعون کی بیٹی نے موسیٰ کو یہ کہتے ہوئے اس کا نام دیا کہ "میں نے اسے پانی سے نکالا ہے"۔ اب، مصری زبان میں، "موسیٰ" کا مطلب محض "بیٹا" تھا، جو زیادہ تر لوگوں کے لیے اس بات کا اشارہ تھا کہ موسیٰ شاہی دربار کا رکن ہے۔ لیکن فرعون کی بیٹی نے واضح طور پر وضاحت کی کہ اس نے موسیٰ نام اس لیے منتخب کیا کیونکہ یہ عبرانی فعل "مَاشَہ" (mashah) سے ملتا جلتا تھا، جس کا مطلب ہے "نکالنا"۔ چنانچہ، وفادار اسرائیلیوں کے نزدیک، موسیٰ کا نام یہ ظاہر نہیں کرتا تھا کہ وہ فرعون کا بیٹا ہے۔ بلکہ، موسیٰ کا نام فرعون کا مذاق اڑاتا تھا کیونکہ یہ اسرائیل کو یاد دلاتا تھا کہ انہیں نقصان پہنچانے کے لئے فرعون کی کوششیں کس طرح ناکام ہوئی تھیں۔
قیادت  تک عروج  (2:11–4:31): مصر سے اسرائیل کی مخلصی سے پہلے کے واقعات کا بیان اب موسیٰ کی پیدائش اور پرورش سے ہٹ کر 11:2–31:4 میں اسرائیل پر موسیٰ کی قیادت تک  عروج سے متعلق سوالات کی طرف مڑتا ہے۔
 خروج 14:2 میں، ایک اسرائیلی غلام نے موسیٰ کا سامنا کیا اور پوچھا، "کس نے تجھے ہم پر حاکم اور قاضی بنایا ہے؟" یہ پورا حصہ اس بات کی وضاحت کر کے اس سوال کا جواب دیتا ہے کہ موسیٰ کس طرح اسرائیل کا بااختیار رہنما بنا۔ اسرائیلی کے سوال کا جواب ایک چھ مرحلوں پر مشتمل بیانئے میں ظاہر ہوتا ہے،   جس میں ابتدائی اور بعد کے حصے ایک دوسرے کے متوازی ہوتے ہیں یا توازن پیدا کرتے ہیں۔
 پہلا مرحلہ، خروج 11:2-15 میں موسیٰ کا مصر سے فرار ہونا اسے اسرائیل کے رہنما کے طور پر اس لیے درست ثابت کرتا ہے کہ وہ مصر سے صرف اس لیے بھاگا تھا کیونکہ اس نے ایک اسرائیلی غلام کے دفاع میں ایک مصری کو قتل کیا تھا۔ دوسرا مرحلہ، 16:2-22 میں موسیٰ کا ایک مدیانی خاندان کے ساتھ شامل ہونا ہے۔ آیت 22 بتاتی ہے  کہ موسیٰ کے بیٹے کا نام "جیرسوم" تھا۔ جیسا کہ یہ اقتباس وضاحت کرتا ہے، یہ نام عبرانی اصطلاح "گیر شام" سے ملتا جلتا تھا، جس کا مطلب ہے "  ایک مسافر"۔ یہ نام اس بات کی نشاندہی کرتا  ہےکہ موسیٰ مدیانیوں کے درمیان ایک اجنبی کی طرح محسوس کرتا تھا۔ دوسرے لفظوں میں، وہ اپنی اصل اسرائیلی شناخت کو کبھی نہیں بھولا۔
 تیسرا حصہ، خروج 23:2-25 میں، خدا کے اپنے عہد کو یاد کرنے کی طرف اشارہ کرتا ہے۔ اس حصے میں، اسرائیلیوں نے مدد کے لیے دہائی دی، اور خدا نے اسرائیل کے بزرگوں سے کیے گئے اپنے وعدے کو یاد کر کے جواب دیا۔
 چوتھا حصہ پچھلے حصے کے متوازی ہے۔ باب 1:3–17:4، جلتی ہوئی جھاڑی کے پاس موسیٰ کو خدا کی طرف سے مامور کیے جانے کے بارے میں بتاتا ہے۔ یہاں، موسیٰ کی قیادت اس حقیقت سے ثابت ہوتی ہے کہ خدا نے موسیٰ کو اسرائیل کو مصر سے نکال کر موعودہ زمین میں لے جانے کے لیے بلا کر اسرائیل کے بزرگوں کے ساتھ اپنے عہد کو یاد کیا۔
 پانچواں حصہ، خروج 18:4-26 میں، موسیٰ کے اپنے مدیانی خاندان کے ساتھ گزارے گئے وقت کے دوسرے حصے کے متوازی ہے۔ یہ حصہ موسیٰ کی اپنے مدیانی خاندان سے روانگی کو بیان کرتا ہے۔ یہ اقتباس دوبارہ جیرسوم پر توجہ مرکوز کرتا ہے کیونکہ موسیٰ اس کا ختنہ کرنے میں ناکام رہا تھا۔ اس حصے میں، خدا نے پیدائش 10:17-14 میں ابرہام کے ساتھ اپنے عہد کے مطابق موسیٰ کو مار ڈالنے کی دھمکی دی۔ لیکن اس واقعے نے بھی موسیٰ کی قیادت کے لیے خدا کی تائید کو ظاہر کیا۔ ہم یہ اس لیے جانتے ہیں کیونکہ خدا نے اس وقت رحم کے ساتھ جواب دیا جب موسیٰ کی مدیانی بیوی، صفورہ نے جیرسوم کا ختنہ کیا۔
 اور آخر میں، مصر سے موسیٰ کے ابتدائی فرار کے توازن میں، خروج 27:4-31 ہارون کے ساتھ موسیٰ کی مصر واپسی کے بارے میں بتاتا  ہے۔ موسیٰ کی قیادت کا عروج یہاں بھی ثابت ہوتا ہے۔ 31:4 میں ہم دیکھتے ہیں کہ اسرائیلی ایمان لائے اور خدا کی پرستش کی کیونکہ اس نے ان کے پاس موسیٰ کو بھیجا تھا۔
دیکھیں، جس طرح ہم سب کہانیاں سناتے ہیں، یا کوئی بھی کہانی سناتا ہے، اس کا ایک آغاز اور ایک انجام ہوتا ہے، ایک تمہید ہوتی ہے، ایک اہم موڑ ہوتا ہے، اور پھر وہاں سے کہانی واپس مڑتی ہے، اور یہ سب متناسب اور متوازن انداز میں ہوتا ہے... چنانچہ، جب ہمیں بائبل کے بیانیوں میں اس طرح کی متناسب ساخت ملتی ہے تو  ہمیں حیران نہیں ہونا چاہیے ۔ درحقیقت، بائبل کے بیانیوں میں یہ ایک متوقع چیز ہے۔ بائبل کے قصہ گو، بائبل کے راوی ،اپنا مواد خود سے نہیں گھڑ رہےتھے ۔ وہ فنکارانہ طریقے سے کام نکالنے کے لیے اپنے مواد کے ساتھ جوڑ توڑ نہیں کر رہے تھے ؛ یہ صرف کہانیاں سنانے کا وہ فطری طریقہ ہے جس کی ہم توقع کرتے ہیں۔ اور اس کی توقع رکھنا، اور یہ جاننا کہ ایک بیانیہ  یا پلاٹ کیسے کام کرتا ہے، ہمیں ایک ایسا وسیلہ فراہم کرتا ہے کہ ہمیں کن چیزوں پر نظر رکھنی چاہیے اور کیا تلاش کرنا ہے۔
- ڈاکٹر گورڈن ایچ جانسٹن
اب جبکہ ہم نے مخلصی سے پہلے کے دور میں موسیٰ اور اسرائیل کی مصر سے مخلصی کا جائزہ لے لیا ہے، تو ہمیں خروج 1:5–27:18 میں اسرائیل کی مخلصی کے دوران موسیٰ کی سرگرمیوں کی طرف مڑنا چاہیے۔
مخلصی کے دوران  ( 1:5 – 18: 27 ) 
اسرائیل کی مخلصی کے دوران موسیٰ کی سرگرمیوں کا آغاز مصر میں اس کے وقت سے ہوتا ہے، جو خروج 1:5–16:13 میں نظر آتا  ہے۔ اس کے بعد، ہم خروج 17:13–27:18 میں مصر سے کوہِ سینا تک کےسفرمیں موسیٰ کی قیادت کے بارے میں سیکھتے ہیں۔ آئیے مصر میں موسیٰ کے وقت پر نظر ڈالتے ہیں۔
مصر میں (1:5–16:13) : مصر میں موسیٰ کے قیام کا  بیانیہ ان اعتراضات کا جواب دیتا ہے جو شاید موسیٰ کے خلاف اس لیے پیدا ہوئے ہوں کیونکہ مصر میں اس کی ابتدائی کوششوں نے نادانستہ طور پر اسرائیلیوں کی تکالیف میں اضافہ کر دیا تھا۔ 1:5–27:6 میں، ہم دو متوازی سلسلے پڑھتے ہیں جن دونوں میں اسرائیل کی طرف سے موسیٰ کی قیادت کو مسترد کیا جانا، موسیٰ کا نوحہ (فریاد)، اور خدا کی طرف سے اطمینان دلایا جانا شامل ہے۔ پہلا سلسلہ 1:5–8:6 میں ظاہر ہوتا ہے۔ اسرائیلیوں نے فرعون کو اپنے خلاف بھڑکانے کی وجہ سے موسیٰ کو مسترد کر دیا۔ موسیٰ نے عاجزی سے فریاد کی۔ اور خدا نے اسے اسرائیل کی قیادت کے لیے اپنی بلاہٹ کا دوبارہ یقین دلایا۔
دوسرا سلسلہ، 9:6-27 میں، اسی طرز پر مبنی ہے۔ لیکن اسرائیل کی طرف سے موسیٰ کو دوسری بار مسترد کیے جانے اور موسیٰ کی دوسری فریاد کے بعد، خدا کی طرف سے یقین دہانی ایک نسب نامے کی صورت میں آتی ہے۔ باب 13:6-27 میں موسیٰ اور ہارون کے نسب کا سراغ ان کے جدِ امجد لاوی سے لے کر ہارون کے پوتے فینحاس تک لگایا گیا ہے۔ لاوی، ظاہر ہے، اسرائیل کے بارہ بزرگوں میں سے ایک تھا۔ اور فینحاس نے، گنتی 25 اور 31 کے مطابق، دوسری نسل کے دنوں میں خدا کی وفاداری سے خدمت   میں اسرائیلیوں کی قیادت کی تھی۔ یہاں، خدا نے دوسری نسل کو یقین دلایا کہ موسیٰ اور ہارون سچے اسرائیلی تھے، جو یعقوب کے قبیلوں کی نسل سے تھے۔ اور فینحاس کی صورت میں، وہ موسیٰ اور ہارون کی وفادارانہ میراث کو خود اپنی آنکھوں سے دیکھ سکتے تھے اور اطمینان حاصل کر سکتے تھے کہ ان آدمیوں کو خدا نے ہی ان کی قیادت کے لیے بلایا تھا۔
یوں ہم  مصر میں موسیٰ کی سرگرمیوں کے دوسرے اہم حصے کی طرف آتے ہیں: خروج 28:6–16:13 میں مصر پر خدا  کی عدالت (آفات)۔ ان ابواب نے مصریوں کے خلاف خدا کے مافوق الفطرت فیصلوں میں موسیٰ کے کلیدی کردار کی نشاندہی کر کے اس کے اختیار کو سچا ثابت کیا۔
سانپوں کا واقعہ  28:6–13:7 میں ظاہر ہوتا ہے۔ ہارون کا عصا معجزانہ طور پر سانپ میں بدل گیا اور فرعون کے جادوگروں کے بنائے ہوئے سانپوں کو نگل کر مصر پر خدا کی قدرت کا مظاہرہ کیا۔ اس افتتاحی معجزے کے بعد، خروج 14:7–29:10 میں نو  آفات کا ایک سلسلہ ظاہر ہوتا ہے۔ یہ نو آفات برابر طور پر تین سلسلوں میں تقسیم ہیں، جن میں سے ہر ایک کا آغاز   نیل کے کنارے موسیٰ  اور فرعون کاآمنا  سامنا کرنے سے ہوتا ہے۔
پہلا سلسلہ 14:7–19:8 تک چلتا ہے۔ اس میں پانی کا خون بن جانا، مینڈکوں کا زمین کو ڈھانپ لینا، اور مٹی سے جوؤں کا پیدا ہونا جیسے معجزات شامل ہیں۔ دوسرا سلسلہ 20:8–12:9 تک ہے اور اس میں مکھیوں کی آفت، مصریوں کے مویشیوں پر وبا، اور پھوڑوں کی آفت شامل ہے۔ تیسرا سلسلہ 13:9–29:10 تک چلتا ہے۔ اس میں اولوں، ٹڈیوں اور تاریکی کی آفات شامل ہیں۔ ان تمام معجزانہ آفات میں موسیٰ کے کلیدی کردار نے اسرائیل کے رہنما کے طور پر اس کے اختیار کی تصدیق کی۔ آخر میں، فسح کی آخری 1:11–16:13   اس حصے کو ختم کرتی ہے۔ مصر میں ہر پہلوٹھے بیٹے کی موت کے بعد، فرعون نے بالاخر اسرائیل کو جانے کی اجازت دے دی۔
اسرائیل کی مخلصی کے دوران مصر میں پیش آنے والے واقعات کو دیکھنے کے بعد، ہمیں ان طریقوں کی طرف دیکھنا چاہیے جن سے خدا نے خروج 17:13–27:18 میں مصر سے کوہِ سینا تک کے سفرمیں بھی موسیٰ کے اختیار کو ثابت کیا۔
سفرمیں (17:13–27:18): اب، سینا کے سفرمیں اسرائیل کو جن مشکلات کا سامنا کرنا پڑا، اس کے باوجود یہ نوٹ کرنا اہم ہے کہ  بنی  اسرائیل   تیاری    کئے بغیر مصر سے نہیں نکلے تھے۔ خروج 18:13 ہمیں واضح طور پر بتاتی ہے کہ اسرائیلی "جنگ کے لیے ہتھیار بند ہو کر" مصر سے نکلے۔ اس فوجی پس منظر کی روشنی میں، یہ پورا حصہ دوسری قوموں کے ساتھ تنازعات اور اسرائیلی لشکر کے لیے پانی اور خوراک کی ضرورت مد نظر رکھتا ہے۔
جنگی ترتیب میں اسرائیل کا یہ سفر چار اہم حصوں میں تقسیم ہے۔ پہلا حصہ 17:13–21:15 میں سمندر کے مقام پر موسیٰ کے اختیار کی حقانیت سے متعلق ہے۔ خروج 31:14 میں، جب بنی  اسرائیل   خشک ہو جانے والا  سمندر عبور کر چکے،  تو ہم موسیٰ کے بارے میں یہ تصدیق پڑھتے ہیں:
وہ لوگ خُداوند سے ڈرے اور خُداوند پر اور اُس کے بندہ مُوسیٰؔ پر اِیمان لائے۔ (خروج 31:14) 
یہ آیت اس حصے کے اہم نکات کو پرزور طریقے سے پیش کرتی ہے۔ اسرائیل  کا  لشکر ن " خُداوند سے ڈرا اور خُداوند پر اور اُس کے بندہ مُوسیٰؔ پر اِیمان لایا "۔   یقیناً، خروج کے اصل قارئین کے لیے یہ پیغام واضح تھا۔ انہیں بھی اپنے دور میں خدا اور موسیٰ پر بھروسہ کرنا تھا۔
اس کے بعد، اسرائیل کا لشکر 22:15-27 میں شور کے بیابان کی طرف بڑھا۔ شور کے بیابان میں، لوگوں نے موسیٰ کے خلاف بڑبڑا کر اس کے اختیار کو چیلنج کیا کیونکہ جو پانی  اُنہیں  ملا تھا وہ پینے کے قابل نہ تھا۔ چنانچہ، خدا نے موسیٰ کو لکڑی کا ایک ٹکڑا فراہم کیا جس نے پانی کو میٹھا کر دیا،۔ یوں خُدا نے اسے اسرائیل کے رہنما کے طور پر سرفراز کیا۔
تیسرے حصے میں، اسرائیلی 1:16-36 میں سین کے بیابان میں پہنچے۔ سین کے بیابان میں، اسرائیلیوں نے موسیٰ اور ہارون کے خلاف بڑبڑا کر دوبارہ موسیٰ کی قیادت کو چیلنج کیا۔ لیکن اس بار، آیت 7 میں، موسیٰ نے اصرار کیا کہ وہ درحقیقت خدا کے خلاف بڑبڑا رہے ہیں۔ اور خدا نے اسرائیل کو کھانے کے لیے بٹیر عطا کر کے اور باقاعدگی سے من دے کر موسیٰ کے اختیار کو سچا ثابت کیا۔
خدا نے  بیابان میں لوگوں کی ضروریات پوری کر کے موسیٰ کے اختیار کی تصدیق کی۔ اگرچہ وہ موسیٰ اور خداوند کے خلاف بڑبڑاتے تھے ، لیکن خدا فضل کے ساتھ انہیں چٹان سے پانی فراہم کرتا ہے، وہ انہیں آسمان سے من عطا کرتا ہے، اور یہ سب نہ صرف ان کے لیے باپ جیسی دیکھ بھال کی وجہ سے ہے، بلکہ اس بات کی تصدیق کے لیے بھی ہے کہ موسیٰ واقعی وہی ہے جسے اس نے بھیجا تھا... ہم اکثر مسیحیوں کے طور پر ایک انسان پر یقین کرنے یا ایک انسان پر ایمان لانے کے بارے میں نہیں سوچتے، لیکن یہاں ایک ایسی مثال ہے جہاں لوگوں کو درحقیقت نہ صرف خداوند پر، بلکہ اس معاملے میں خداوند کے ہاتھ  اور کارندے کے طور پر موسیٰ پر بھی ایمان لانے کے لیےکہا گیا  ۔ ہم نے بحیرہ قلزم کے پار بھی یہی دیکھا تھا، جب خدا نے سمندر سے گزرتے ہوئے مصر کے لشکروں پر اپنی عظیم فتح حاصل کی تھی۔ سمندر کے اس پار، یہ لکھا ہے کہ لوگوں نے خوشی منائی اور خدا کی حمد کی، اور وہ خدا اور موسیٰ پر ایمان لائے۔
 — پروفیسر تھامس ایگر
چوتھا اور آخری مقام جس  کی طرف بنی اسرائیل نے کوچ کیا وہ خروج 1:17–27:18 میں رفیدیم تھا۔ یہ نسبتاً طویل حصہ تین واقعات میں تقسیم  ہوتا ہے۔ پہلا، خروج                                              1:17-7 میں، لوگوں نے خدا کو اس وقت آزمایا جب انہوں نے پانی کے بارے میں دوبارہ بڑبڑاہٹ کی۔ جواب میں، خدا نے موسیٰ کو حکم دیا کہ وہ اپنے ساتھ بزرگوں کو کوہِ سینا پر لے جائے۔ وہاں خدا نے موسیٰ کو ایک چٹان پر  ضرب لگانے کی ہدایت دی، اور اس سے پانی نکل آیا۔ تاہم، اس معجزے کے باوجود، اسرائیلیوں نے خدا کے ساتھ پہلے سے بھی زیادہ جھگڑا کیا۔ انہوں نے آیت 7 میں سرکشی کے ساتھ یہ سوال کیا، "کیا خداوند ہمارے درمیان ہے یا نہیں؟" اگلے دو واقعات نے اس معاملے کو ہمیشہ کے لیے حل کر دیا۔
اب، یہ سمجھنے کے لیے کہ یہ واقعات اس سوال کا جواب کیسے دیتے ہیں، ہمیں وہ بات یاد رکھنے کی ضرورت ہے جسے اسرائیلی بخوبی جانتے تھے۔ پیدائش 3:12 میں، خدا نے ابرہام سے وعدہ کیا تھا کہ وہ ان سب کو برکت دے گا جو  بنی اسرائیل کو برکت دیں گے اور ان سب پر لعنت کرے گا جو ان پر لعنت کریں گے۔ چنانچہ، اس وعدے کے مطابق، خروج 8:17-16 میں جب عمالیقیوں نے اسرائیل پر حملہ کیا، تو خدا نے انہیں شکست دی اور عمالیقیوں پر لعنت کی۔
پھر اس حصے کے آخری واقعے میں، 1:18-27 میں، یترو سلامتی کے ساتھ موسیٰ کے پاس آیا۔ چونکہ یترو نے اسرائیلیوں کو برکت دی تھی، اس لیے یترو خدا کی طرف سے برکت کا حامل ہوا۔ ان دو واقعات نے کسی بھی شک و شبہ سے بالاتر ہو کر یہ ثابت کر دیا کہ خدا بالکل ویسےہی اسرائیلیوں کے درمیان تھا، جیسا اس نے ابرہام سے وعدہ کیا تھا۔ جیسے جیسے اسرائیل کے لشکر نے موسیٰ کی پیروی کی، انہیں خدا کی قوی  موجودگی کا تحفظ حاصل ہوا۔
اب تک ہم دیکھ چکے ہیں کہ خروج کی ساخت اور مواد کس طرح پہلے مصر سے کوہِ سینا تک موسیٰ اور اسرائیل کی مخلصی پر توجہ مرکوز کر کے موسیٰ کے اختیار کو بیان کرتا ہے۔ اب ہم خروج 1:19–38:40 میں کتاب کے دوسرے نصف حصے کی طرف مڑیں گے۔ یہ ابواب کوہِ سینا پر کنعان کے لیے موسیٰ اور  بنی اسرائیل کی تیاری کی طرف رجوع کر کے موسیٰ کے اختیار کو ثابت کرتے ہیں۔
کنعان کے لیے تیاری (خروج 1:19–38:40)
بائبل کے زیادہ تر طلباء اس بات سے واقف ہیں کہ جب موسیٰ اور اسرائیلی کوہِ سینا کے دامن میں خیمہ زن تھے تو وہاں کیا ہوا تھا—یعنی خدا نے انہیں اپنی شریعت اور اپنا مسکن کیسے عطا کیا۔ لیکن خروج ہمیں ان چیزوں میں سے صرف چند کے بارے میں بتاتی ہے جو وہاں درحقیقت پیش آئیں۔ ہم یہ اس لیے جانتے ہیں کیونکہ کتابِ احبار  ہمیں کئی دیگر چیزوں کے بارے میں بتاتی ہے جو اس وقت واقع ہوئی تھیں۔ اسی وجہ سے، ہم جانتے ہیں کہ یہ ابواب انتہائی منتخب واقعات  بیان کرتے ہیں۔ انہیں ان واقعات پر بعض خاص نکتہِ نظر   کو نمایاں کرنے کے لیے ترتیب دیا گیا تھا۔ اور جیسا کہ ہم دیکھیں گے، وہ خاص طور پر اس بات پر توجہ مرکوز کرتے ہیں کہ خدا نے کوہِ سینا پر اسرائیل پر موسیٰ کے اختیار کوکیسے نمایاں  کیا۔
کنعان کے لیے موسیٰ اور اسرائیل کی تیاری دو اہم حصوں میں تقسیم ہوتی ہے۔ پہلا حصہ خروج 1:19–11:24 میں ظاہر ہوتا ہے اور موسیٰ کے اختیار اور اسرائیل کے عہد سے متعلق ہے۔ دوسرا حصہ، 12:24–38:40 میں، موسیٰ کے اختیار اور اسرائیل کے مسکن پر زور دیتا ہے۔ آئیے اسرائیل کے عہد پر نظر ڈالتے ہیں۔



اسرائیل کا عہد  ( 19:1 – 24:11)
اب، اسرائیل کے عہد کا ریکارڈ خروج کے اصل قارئین کے لیے ایک اہم سوال کا جواب دیتا ہے: خروج کی دوسری نسل کو اس عہدی شریعت کے سامنے سرِ تسلیم کیوں خم کرنا چاہیے جو ان کے اسلاف نے کوہِ سینا پر موسیٰ سے حاصل کی تھی؟ انہیں کسی دوسرے راستے پر کیوں نہیں چلنا چاہیے؟ اسرائیل کے عہد کے لیے وقف ابواب اس سوال کا جواب چار مراحل میں دیتے ہیں۔ پہلا، خروج 1:19 سے لے کر آیت 8 کے آغاز تک، ہمیں خدا کے ساتھ اسرائیل کے عہد کی ابتدا  نظر آتی ہے۔
عہد کی ابتدا   ( 19:1-8 الف): یہ آیات موسوی عہد کی بنیادی شرائط بیان کرتی ہیں: خدا نے اسرائیلیوں پر احسان  کیا تھا؛ اس نے ان سے وفاداری کا مطالبہ کیا؛ اور اگر وہ اس کی فرمانبرداری کرتے تو وہ برکت پاتے۔ خروج 8:19 اس واقعے کو اسرائیل کے پرجوش اور متفقہ جواب کے ساتھ ختم کرتی ہے: "جو کچھ خداوند نے فرمایا ہے ہم وہ سب کریں گے"۔ اور ظاہر ہے، مقصد بالکل واضح تھا؛ خروج کی دوسری نسل کے قارئین کو اپنے بزرگوں کی تقلید کرنی چاہیے۔ انہیں بھی اسی جوش و خروش کے ساتھ موسیٰ کے ذریعے خدا کے عہد کے لیے اپنی وابستگی  کو دوہرانا   چاہیے۔
موسیٰ پر اسرائیل کایقین              (    19 :8 ب – 20 : 20 ):موسیٰ کے اختیار اور اسرائیل کے عہد کا دوسرا مرحلہ خدا کے عہد کے ثالث کے طور پر موسیٰ پر اسرائیل کے بھروسے پر توجہ مرکوز کرتا ہے۔ یہ خروج 19 میں آیت 8 کے دوسرے نصف حصے سے شروع ہوتا ہے اور 20:20 تک جاری رہتا ہے۔ آپ کو یاد ہوگا کہ خروج 9:19 میں، خدا نے موسیٰ سے یہ وعدہ کیا تھا:
دیکھ مَیں کالے بادل میں اِس لِئے تیرے پاس آتا ہُوں کہ جب مَیں تُجھ سے باتیں کرُوں تو یہ لوگ سُنیں اور سدا تیرا یقِین کریں۔ (خروج 9:19) 
یہاں اس بات پر غور کریں کہ خدا نے فرمایا کہ وہ کوہِ سینا پر ظاہر ہوگا اور موسیٰ سے باتیں کرے گا تاکہ "لوگ... [موسیٰ کا] ہمیشہ یقین کریں  "۔ اس کے بعد آنے والے واقعات وضاحت کرتے ہیں کہ خدا نے اپنا یہ وعدہ کیسے پورا کیا۔
اس مرحلے کا اصل حصہ خدا کی ہدایت، موسیٰ کی فرمانبرداری، اور خدا کی تجلی   کے دو متوازی سلسلوں پر مشتمل ہے۔ پہلا سلسلہ 10:19-19 میں ظاہر ہوتا ہے جہاں خدا نے موسیٰ کو ہدایت دی کہ وہ اسرائیل کو خدا سے ملاقات کے لیے تیار کرے۔ موسیٰ نے خدا کی ہدایت کی تعمیل کی، اور اس کا نتیجہ کوہِ سینا پر ایک ڈرامائی تجلی کی صورت میں نکلا—جو وہاں خدا کی موجودگی کا شاندار، نظر آنے والا اور سنائی دینے والا اظہار تھا۔
پھر، ہم خروج 20:19-25 میں دوسرا سلسلہ پڑھتے ہیں۔ خدا نے ایک بار پھر موسیٰ کو لوگوں کو تیار کرنے کی ہدایت دی، اور موسیٰ نے فرمانبرداری کی۔ نتیجے کے طور پر، 1:20-17 میں، بیانیہ کوہِ سینا پر اس تجلی کی طرف لوٹتا ہے جہاں خدا نے دس احکام سنائے تاکہ تمام اسرائیل سن سکے۔
اس حصے کے ابتدائی ٹکڑے میں خدا کے وعدے کے توازن میں، خروج 18:20-20 وضاحت کرتی ہے کہ موسیٰ سے خدا کا وعدہ پورا ہو گیا۔ یہ آیات بیان کرتی ہیں کہ پہاڑ سے خدا کی آواز سننے کے بعد، اسرائیلی اس قدر خوفزدہ ہو گئے کہ انہوں نے درخواست کی کہ خدا ان سے براہِ راست بات کرنا بند کر دے۔ انہوں نے موسیٰ سے التجا کی کہ وہ خدا کی طرف سے ان سے بات کرے۔ دوسری نسل کے قارئین کے لیے اس درخواست کا مطلب بالکل واضح ہے۔ ان کے اپنے اسلاف نے خدا کی عہدی شریعت کے ثالث کے طور پر موسیٰ کی طرف رجوع کیا تھا اور انہیں بھی ایسا ہی کرنا چاہیے۔

موسیٰ کی عہدی شریعت (21:20–33:23): موسیٰ کے اختیار اور اسرائیل کے عہد سے متعلق اس حصے کا تیسرا مرحلہ خروج 21:20–33:23 میں پایا جاتا ہے۔ یہ ابواب موسیٰ کی عہدی شریعت کے مواد کو پیش کرتے ہیں۔ یہ پورا مرحلہ اس بات کوبیان  کر کے موسیٰ کے اختیار کی حقانیت ثابت کرتا ہے کہ خدا نے خود موسیٰ کو اسرائیل تک شریعت پہنچانے کا حکم دیا تھا۔
اس مرحلے کا تعارف 21:20-26 میں کرایا گیا ہے۔ یہاں، خدا نے موسیٰ کو ہدایت دی کہ وہ اسرائیل کو عبادت کے لیے اپنے قوانین بتائے—یعنی بتوں اور قربان گاہوں سے متعلق ہدایات۔ یہ آیات بڑی حد تک دس احکام کے پہلے دو احکام کی وضاحت کرتی ہیں۔ اس کے بعد، خدا نے موسیٰ کو ہدایت دی کہ وہ 1:21–33:23 میں اسرائیل کو عہد   کی تفصیل  بتائے۔
یہ سمجھنے کے لیے کہ عہد  نے بنی اسرائیل میں کس طرح کام کرنا تھا، یہ نوٹ کرنا اہم ہے کہ خروج 1:21 میں خدا نے عہد نامہ کی وضاحت اس طرح کی:
وہ احکام جو تُجھے اُن کو بتانے ہیں یہ ہیں۔   (خروج 1:21) 
یہاں جس عبرانی اصطلاح کا ترجمہ "احکام" یا "قوانین" کیا گیا ہے وہ הַמִּשׁْפָּטִ֔ים (hammishpatim) ہے۔ اس اصطلاح کا مفہوم "قانونی فیصلے" ہے، یا جسے ہم "کیس لاز" (case laws) کہہ سکتے ہیں۔ عہد نامہ کے لیے یہ نام ہمیں موسیٰ کے ذریعے خدا کی دوہری عہدی شریعت کی طرف ایک واضح سمت فراہم کرتا ہے۔ بنیادی طور پر، دس احکام  بنی اسرائیل میں    عمومی قانونی اصولوں کے طور پر کام کرتے تھے۔ اور عہد نامہ نے مختلف موضوعات پر وہ قانونی نظیریں   پیش کیں جن کی پیروی اسرائیل کے قاضیوں کو کرنی تھی۔ ان میں سے بہت سےنکات حمورابی کے ضابطہِ قانون اور قدیم مشرقِ قریب کے دیگر قانونی مجموعوں سے مشابہت رکھتے ہیں۔ یہ ضابطے اور عہد نامہ اس لیے بنائے گئے تھے کہ قاضی انہیں اپنی قوموں کی عدالتوں میں لاگو کریں۔
عہد نامہ قدیم مشرقِ قریب کے دیگر قانونی مجموعوں سے بہت زیادہ مماثلت رکھتا ہے جو تیسرے ہزاریئے قبل از مسیح کے اواخر سے لے کر دوسرےہزاریئے قبل از مسیح تک کے ہیں۔ یہ اس لحاظ سے مختلف ہے کہ یہ ایک عہد کے تناظر میں ہے۔ حمورابی کا ضابطہ ان میں سب سے زیادہ مشہور اور وسیع ہے  ۔۔۔۔۔۔۔جس طرح قوانین کو "اگر-تو" (if-then) کے نمونے میں ترتیب دیا گیا ہے—جس میں "تو" عام طور پر اس صورت حال کے لیے شہری سزا بیان کرتا ہے—وہ بالکل ویسا ہی ہے جیسے خروج 1:21 سے لے کر غالباً 16:22 تک قوانین ترتیب دیے گئے ہیں، جو کہ ایک قسم کی "اگر-تو" جیسی  ساخت ہے جسے   کیس لا کی شکل کہا گیا ہے۔ جب ہم اصل تفصیلات میں جاتے ہیں، تو قدیم اسرائیلی معاشرے اور قدیم بابل (مثلاً میسوپوٹیمیا کی ایک شہری ریاست) کے معاشرے کے درمیان بہت زیادہ فرق پایا جاتا ہے۔ بابل جیسی شہری ریاست   بہت سے طبقوں میں بٹا معاشرہ  تھا، جس میں آزاد شہری، خاندانی آزاد لوگ، دوسرے درجے پر عام لوگ اور پھر غلام ہوتے تھے۔ وہاں ایک بہت ہی متنوع معیشت بھی تھی جس میں معاشرے کے مختلف معاشی کردار تھے ۔ وہاں ایک طاقتور مندر کا نظام تھا جو پوری معیشت میں اپنا کردار ادا کرتا تھا ۔ شاہی محل معاشرے کی ساخت میں ایک بڑا عنصر تھا ۔ اور یہ تقریباً ایک جاگیردارانہ معاشرے کی طرح تھا ، جیسے کہ ہیں قرونِ وسطیٰ کے جاگیردارانہ معاشرے نظر آتے ہیں۔ اسرائیلی معاشرہ بہت زیادہ مساوات پسند  تھا، جدید انفرادی معنوں میں نہیں، بلکہ یہ زرعی معیشت اور زمین کی ملکیت کے قبائلی نظام پر مبنی تھا۔ اس لیے وہاں وہ امتیاز اور سماجی طبقہ بندی نہیں ملتی جو آپ کو، مثال کے طور پر، حمورابی کے ضابطے میں ملتی ہے۔
 — ڈاکٹر ڈگلس گروُپ
عہد کی توثیق (1:24-11): موسیٰ کے اختیار اور اسرائیل کے عہد کے چوتھے اور آخری مرحلے میں، خروج 1:24- 11 میں عہد  کی توثیق بیان کی گئی ہے  ۔ یہ چوتھا مرحلہ اس کام کو مکمل کرتا ہے جو خروج 1:19 سے آیت 8 کے آغاز تک عہد کی ابتدا کے ساتھ شروع ہوا تھا۔ خاص طور پر نوٹ کریں کہ خروج 3:24 اور 7 دونوں 8:19 کی بازگشت ہیں جہاں بنی  اسرائیل نے مل کر اپنے اس عزم کو دہرایا تھا کہ وہ ان تمام باتوں پر عمل کریں گے جن کا خدا نے حکم دیا ہے۔
اس کے علاوہ، اس مرحلے کا آخری منظر بیان کرتا ہے کہ کس طرح اسرائیل کے رہنما کوہِ سینا پر چڑھے، خدا کو دیکھا، اور اس کے ساتھ حیرت انگیز ہم آہنگی میں کھایا پیا۔ خدا کے ساتھ امن اور ہم آہنگی کے اس منظر کا مقصد خروج کے اصل قارئین کے دلوں سے کسی بھی ہچکچاہٹ کو دور کرنا تھا۔ وہ خدا کے ساتھ امن اور ہم آہنگی کا تجربہ کیسے کر سکتے تھے؟ صرف اپنے دور میں موسیٰ کے ذریعے خدا کی عہدی شریعت کے دائمی اختیار کو تسلیم کر کے وہ ایسا کر سکتے تھے۔
اب جبکہ ہم نے خروج 1:19–11:24 میں اسرائیل کے عہد کو دیکھ کر کوہِ سینا پر کنعان کے لیے موسیٰ اور اسرائیل کی تیاری کا جائزہ لے لیا ہے، تو اب ہم  خروج کے آخری بڑے موضوع  کی طرف مڑیں گے۔ موسیٰ کے اختیار اور اسرائیل کے خیمہ ِ اجتماع  پر زور خروج 12:24–38:40 میں ظاہر ہوتا ہے۔ یہ ابواب خدا کے مسکن کو قائم کرنے میں موسیٰ کے کلیدی کردار پر توجہ مرکوز کر کے اس کے دائمی اختیار کی تائید کرتے ہیں۔
اسرائیل کا مسکن/ خیمہ ِاجتماع    ( 24:12 – 40: 38 )
بائبل کے زیادہ تر طلباء اسرائیل کے مسکن کو محض عبادت کے لیے ایک چھوٹی  سی عبادت گاہ (چیپل) سمجھتے ہیں، لیکن حالیہ آثارِ قدیمہ کی دریافتیں بڑےمؤثر  طریقے سے یہ بتاتی ہیں کہ یہ اس سے کہیں بڑھ کر تھا۔ قدیم مصر میں یہ رواج تھا کہ فرعون اپنے لشکروں کے ساتھ جنگ کے لیے نکلتے تھے۔ جب وہ ایسا کرتے، تو وہ  شاندار خیموں   میں رہتے تھے جو ایک طرح سےسفری  محل  ہوتے تھے۔ یہ شاہی جنگی خیمے ڈھکے ہوئے اندرونی اور بیرونی کمروں پر مشتمل ہوتے تھے جن کے گرد ایک صحن ہوتا تھا۔ ان خیموں میں لشکر اپنے بادشاہ کی تعظیم  کرنے  اور بادشاہ سے ہدایات حاصل کرنے کو جاتے  تھے۔ اسی طرز پر، خروج  کی کتاب خدا کے مسکن کو محض عبادت گاہ سے بہت  بڑھا کر پیش کرتی ہے۔ یہ اس کا شاہی جنگی خیمہ تھا۔ اور اس حیثیت سے، یہ وہ مقام تھا جہاں اسرائیل کا لشکر اپنے الٰہی بادشاہ کی تعظیم کرتا تھا اور جہاں اسرائیل کا الٰہی بادشاہ لشکر کے لیے اپنی ہدایات دیا کرتا تھا۔
خیمہِ اجتماع کے لیے ہدایات (12:24–18:31): موسیٰ کے اختیار اور اسرائیل کےخیمہ ِاجتماع  کا ریکارڈ تین اہم حصوں میں تقسیم ہوتا  ہے۔ پہلا، خروج 12:24–18:31 خیمہ ِاجتماع   کے لیے موسیٰ کو دی گئی خدا کی ہدایات پر مشتمل ہے۔ خیمہ ِاجتماع  کے لیے خدا کی ہدایات کا آغاز خروج 12:24-18 میں موسیٰ کو پتھر کی تختیوں پر دس احکام وصول کرنے کے لیے بلانے سے ہوتا ہے۔ پھر 1:25–17:31 میں خیمہ ِاجتماع  کے لیے خدا کی مخصوص ہدایات ظاہر ہوتی ہیں۔ یہ ہدایات خیمہ ِاجتماع   کے ساز و سامان اور فنِ تعمیر کی مفصل وضاحت کرتی ہیں۔ خدا نے کاہنوں، کاریگروں اور ماہر مزدوروں کے لیے احکامات کے ساتھ خیمہ ِاجتماع   کے عملے اور رسومات کے لیے رہنما اصول بھی طے کیے۔ اور اس نے ہفتہ وار سبت کے حوالے سے براہِ راست ہدایات دیں۔ ان تفصیلات کی تعداد اور طوالت خدا کے شاہی جنگی خیمے میں مخصوص پروٹوکولز اور ضابطوں  کی پابندی کی اہمیت کو ظاہر کرتی ہے۔ پھر، ہدایات کے اس اصل حصے کے بعد، ہم خروج 18:31 میں موسیٰ  کو  دس احکام پر مشتمل پتھر کی تختیوں  کا دیا جانا  دیکھتے  ہیں۔ یہ خیمہ ِاجتماع  کے لیے خدا کی ہدایات کے اختتام کی نشاندہی کرتا ہے۔
اب، اس حصے میں کئی مواقع پر خدا نے واضح طور پر اس حقیقت کی طرف اشارہ کیا کہ اس کی ہدایات صرف کوہِ سینا پر موجود اسرائیلیوں کے لیے نہیں تھیں۔ وہ خروج کے دوسری نسل کے قارئین کے لیے بھی تھیں۔ خروج 21:27؛ 43:28؛ 9:29 اور 42؛ 21:30؛ اور 16:31 جیسے مقامات  پر، خدا نے اس فقرے کی مختلف صورتیں استعمال کیں کہ یہ  "آنے والی نسلوں کے لیے ایک دائمی آئین" ہے۔ یہ اس بات کی نشاندہی کرتا تھا کہ خیمہ ِاجتماع   کے لیے اس کی ہدایات کے مختلف پہلوؤں پر آنے والی نسلوں کو  بھی عمل کرنا تھا۔ یقیناً، اصل قارئین کے لیے ان ہدایات  کا مقصد واضح تھا۔ انہیں اپنے دور میں بھی خیمہ ِاجتماع  کے لیے خدا کی ہدایات پر عمل کرنا تھا۔
مسکن کو جوڑنے والی  ٹیکنالوجی میں خاص طور پر بہت سی مماثلتیں ہیں  ۔ جیسا کہ خُروج کی کتاب میں بیان کیا گیا ہے، کہ اسے کس طرح ستونوں اور پایوں وغیرہ کے ساتھ جوڑا جا سکتا ہے اور پھر الگ کر کے لے جایا جا سکتا ہے تاکہ یہ مؤثر طریقے سے اِدھر اُدھر  ہو سکے۔ مصر میں مختلف ادوار میں اس کی مثالیں ملتی ہیں، لیکن سب سے نمایاں مماثلت ابو سمبل مندر میں قادش کی جنگ میں رمسیس دوم کے نقش و نگار سے ملتی ہے، جو قادش کی اس جنگ کی یادگار ہے جس کے بارے میں وہ دعویٰ کرتا ہے کہ وہ جیت گیا تھا لیکن زیادہ تر ماہرین کا خیال ہے کہ وہ خوش قسمت تھا کہ زندہ  بچ کر نکل آیا تھا ۔ لیکن ابو سمبل کی دیوار پر ایک نقش موجود ہے جو اس کے اپنے خیمے، اس کے اپنے جنگی خیمے کی عکاسی کرتا ہے، اور اس کی پیمائش بالکل خیمہ ِاجتماع   جیسی ہے جس میں ایک چوکور اندرونی کمرہ ہے، جو یقیناً اس کا تخت گاہ رہا ہوگا، اور پھر ایک لمبی راہداری ہے جو اندرونی کمرے سے دگنی لمبی تھی، اور اس کے باہر ایک مستطیل صحن ہے، بالکل ویسا ہی جیسا مسکن کے گرد مستطیل صحن تھا۔ اس کے علاوہ، ہم اس نقش میں دیکھ سکتے ہیں کہ اس کے لشکر کے چار حصے اس کے کیمپ کے چاروں طرف رکھے گئےتھے ، بالکل ویسا ہی جیسا کہ  گنتی  کی کتاب میں بیان کیا گیا ہے۔ مسکن کے گرد پہلے لاوی تھے  اور پھر چاروں سمتوں میں تین تین قبیلوں کے چار سیٹ تھے۔
 — ڈاکٹر ڈگلس گروُپ
ناکامی اور تجدید (1:32-35:34):  مسکن کے لیے خدا کی ہدایات کے بعد، موسیٰ نے خروج 1:32–35:34 میں کوہِ سینا کے دامن میں اسرائیل کی ناکامی اور تجدید کا ذکر کیا۔ یہ ابواب تین اہم مراحل میں تقسیم ہیں۔ 1:32-35 میں، ہم اسرائیلیوں کے کوہِ سینا پر سونے کے بچھڑے کی پرستش کر کے خدا کے ساتھ اپنا عہد توڑنے کے بارے میں پڑھتے ہیں۔ یہ ابواب موسیٰ کے اختیار کو سچا ثابت کرتے ہیں کیونکہ موسیٰ نے خود کو اسرائیل کے ساتھ گہرا وابستہ کیا اور ان کے لیے شفاعت کی۔   موسیٰ نے اپنی جان خطرے میں ڈال کر ثالثی کی اور اسرائیل کے لیے خدا کی خوشنودی حاصل کی۔ اور خدا نے اس قوم کو مکمل طور پر تباہ نہیں کیا۔
پھر، اس حصے کا دوسرا مرحلہ، خروج 1:33-23 میں، خدا کی عدم موجودگی کے خطرے کی طرف مڑتا ہے۔ قوم کو فوری طور پر تباہ نہ کرنے پر اتفاق کرنے کے بعد، خدا نے موسیٰ کو آگے بڑھنے کا حکم دیا۔ لیکن خدا نے اپنی موجودگی ہٹا لینے کی دھمکی دی کیونکہ وہ راستے میں اسرائیل کو تباہ کر سکتا تھا۔ لیکن ایک بار پھر، موسیٰ نے خود کو قوم کے ساتھ جوڑا، اسرائیل کی طرف سے کامیابی کے ساتھ شفاعت کی، اور خدا کی عدم موجودگی کے خطرے کو ٹال دیا۔
اس حصے کا تیسرا مرحلہ، 1:34-35 میں، اسرائیل کے ساتھ خدا کے عہد کی تجدید شامل ہے۔ خدا نے اپنے عہد کی تجدید کر کے اس بات کی تصدیق کی کہ وہ اسرائیل کے ساتھ کنعان کی طرف جائے گا۔ اور یہ باب عہد کی تجدید کے دوران موسیٰ کی مؤثر شفاعتوں کو بیان کر کے اسے اسرائیل کے رہنما کے طور پر سرفراز کرتا ہے۔
خیمہ ِاجتماع   کی تکمیل (1:35–38:40): آخر میں، موسیٰ کے اختیار اور اسرائیل کے مسکن کا حصہ خروج 1:35–38:40 میں خیمہ ِاجتماع   کی تکمیل کے ساتھ ختم ہوتا ہے۔ یہ ابواب 1:35-3 میں ہفتہ وار سبت کی یاد دہانی کے ساتھ شروع ہوتے ہیں۔ پھر خدا نے موسیٰ کو 4:35–43:39 میں خیمہ ِاجتماع   بنانے اور اسے چلانے کا کام سونپا۔ خروج 1:40-33 میں خیمہ ِاجتماع   کی اصل تعمیر کی عکاسی ہوتی  ہے۔ ان آیات میں تفصیلات ظاہر کرتی ہیں کہ کس طرح  خیمہ ِاجتماع   کی تعمیر، جو خدا کا شاہی جنگی خیمہ تھا، خدا کی سابقہ ہدایات کے عین مطابق  کی گئی تھی۔ اور یہ حصہ 34:40-38 میں خیمہ ِاجتماع  کی تکمیل کے جواب میں اسرائیل پر خدا کی برکت کے ساتھ ختم ہوتا ہے۔
اسرائیل پر خدا کی برکت کا یہ آخری منظر ایک بار پھر موسیٰ کے اختیار پر توجہ مرکوز کرتا ہے۔ اس نے اصل قارئین کو خدا کے مسکن کے تمام پروٹوکولز کی پابندی کر کے موسیٰ کے تابع رہنے کی ترغیب دی، تاکہ وہ بھی خدا کی برکت حاصل کر سکیں۔ کتاب کی آخری آیات، خروج 36:40-38 دیکھیں:
بنی اِسرائیل کے سارے سفر میں یہ ہوتا رہا کہ جب وہ ابر مسکن کے اُوپر سے اُٹھ جاتا تو وہ آگے بڑھتے۔  پر اگر وہ ابر نہ اُٹھتا تو وہ اُس دِن تک سفر نہیں کرتے تھے جب تک وہ اُٹھ نہ جاتا۔  کیونکہ خُداوند کا ابر اِسرائیلؔ کے سارے گھرانے کے سامنے اور اُن کے سارے سفر میں دِن کے وقت تو مسکن کے اُوپر ٹھہرا رہتا اور رات کو اُس میں آگ رہتی تھی۔ (خروج 36:40-38) 
موسیٰ نے اپنی کتاب کا اختتام کنعان کی طرف اسرائیل کے سفرکے اس شاندار خلاصے کے ساتھ کیا۔ اس نے اس بات کی نشاندہی کی کہ خدا کی موجودگی اس لیے برقرار رہی کیونکہ پہلی نسل نے خیمہ ِاجتماع   کے لیے موسیٰ کی ہدایات کی تعمیل کی۔ دوسری نسل کے قارئین خدا کی اس عظیم حضوری کو اپنی آنکھوں سے دیکھ سکتے تھے۔ اور اگر وہ موعودہ زمین کی فتح کے لیے بڑھتے ہوئے خدا کی موجودگی کو اپنے ساتھ رکھنے کی امید رکھتے تھے، تو انہیں موسیٰ کی خیمہ ِاجتماع   سے متعلق ہدایات—اپنے الٰہی بادشاہ کے شاہی جنگی خیمے کی ہدایات—کے تابع ہونا پڑے گا۔
اب جبکہ ہم نے کچھ ابتدائی قابل ِ غور پہلوؤں اور خروج کی ساخت اور مواد کا جائزہ لے لیا ہے، تواب ہم  اپنے تیسرے اہم موضوع کی طرف مُڑیں گے: یعنی اس کتاب کے اہم موضوعات کی طرف ۔ خروج کے وہ اہم ترین مسائل کون سے تھے جو اصل قارئین کی زندگیوں کو متاثر کر رہے تھے؟ اور ان اہم موضوعات کا اطلاق آج مسیح کے پیروکاروں پر کیسے ہونا چاہیے؟
بڑے  موضوعات

اس سبق کے دوران، ہم نے اس بات کی نشاندہی کی ہے کہ خُروج کی کتاب کس طرح اسرائیل پر موسیٰ کے دائمی اختیار کو نمایاں کرنے کے لیے ترتیب دی گئی ہے۔ یہ موضوع جتنا بھی اہم ہے،  لیکن ہمیں یہ ہمیشہ ذہن میں رکھنا ہوگا کہ یہ اس کتاب کا واحد موضوع نہیں ہے۔ اگرچہ یہ صحائف موسیٰ کے اختیار کے حق میں دلیل قائم کرتے ہیں، لیکن وہ اس نمایاں موضوع سے جڑے ہوئے کئی دوسرے مسائل کی طرف توجہ  بھی دلاتے ہیں ۔
درحقیقت خروج میں موسیٰ کے اختیار کے علاوہ اتنے بہت سے مختلف موضوعات ایک دوسرے کے ساتھ جُڑے ہوئے ہیں کہ ہم اس کا خلاصہ کئی مختلف طریقوں سے کر سکتے ہیں۔ لیکن کتاب کے اہم موضوعات کا خلاصہ کرنے کے لیے سب سے مددگار حکمت عملیوں میں سے ایک یہ ہے کہ ہم اس بات کا جائزہ لیں کہ یہ کتاب خدا کی بادشاہی پر کتنا زور دیتی ہے۔ اب، یہ ایک ایسا موضوع ہے جو پوری بائبل میں جاری رہتا ہے، اور عہد نامہِ جدید میں تو یہ اپنے کمال تک پہنچ جاتا ہے، اس لیے اس کتاب میں اس موضوع پر نظر ڈالنا ہمارے لیے بہت اہم ہے۔ اب، بعض اوقات جدید دور کے  مسیحی خروج کے اس پہلو کو نظر انداز کر دیتے ہیں۔لیکن ہم سب جانتے ہیں کہ خروج اس وقت سے متعلق ہے جب خدا نے کوہِ سینا پر اسرائیل کو ایک باقاعدہ قوم کی شکل دی، اور اس وقت سے جب اس نے انہیں موعودہ زمین میں، اور بعد ازاں پوری دنیا میں ایک بادشاہی بننے کے لیے تیار کیا۔ اور اس طرح، ہم کتاب میں خدا کی بادشاہی پر اس زور کو دیکھ سکتے ہیں، لیکن اسے دیکھنے کا ایک بہترین طریقہ یہ ہے کہ ہم دیکھیں کہ خروج  کی کتاب،خدا کی شخصیت کو کیسے بیان کرتی ہے۔ خدا خُروج کی کتاب کا ایک بنیادی کردار ہے، اور یہ خدا کے بارے میں بہت کچھ کہتی ہے، لیکن یہ بنیادی طور پر اس بات پر زور دیتی ہے کہ خدا اسرائیل کا بادشاہ ہے۔
 — ڈاکٹر رچرڈ ایل پریٹ، جونیئر
خروج صحائف کی پہلی کتاب ہے جو واضح طور پر خدا کو بادشاہ کے طور پر پیش کرتی ہے۔ خروج 1:15-18 میں، جب اسرائیلیوں نے  سمندر  کے اندر خشک زمین پر بحیرہ قلزم کو عبور کر لیا، تو موسیٰ اور اسرائیلیوں نے خداوند کے لیے ایک گیت گایا۔ گیت کا مرکزی حصہ خروج کی پہلی اور دوسری نسل کے تجربات کو یکجا کرتا ہے۔ یہ اسرائیل کی مصر سے   مخلصی پر توجہ مرکوز کرتا ہے جو خُدا نے دلائی، اور کنعان کی فتح اور وہاں آباد کاری میں اسرائیل کی مستقبل کی کامیابی پر بھی توجہ دیتا ہے۔ دلچسپ بات یہ ہے کہ سمندر کے کنارے موسیٰ کے آخری الفاظ مصر سے ماضی کی مخلصی اور کنعان کی مستقبل کی فتح اور آباد کاری، دونوں کو خدا کی بادشاہت کے تحت یکجا کرتے ہیں۔ خروج 18:15 دیکھیں جہاں موسیٰ نے     پوری  حمد کا خلاصہ ان الفاظ میں کیا:
خداوند ابدالآباد سلطنت   کرے گا (خروج 18:15) 
جیسا کہ یہ آیت اشارہ کرتی ہے، خروج کی دونوں نسلوں کے لیے خدا کے عظیم کاموں نے اسرائیل کے الٰہی بادشاہ کے طور پر اس کے جلال کو ظاہر کیا، وہ جو "ابدالآباد سلطنت کرتا ہے"۔
اس کی  روشنی میں، یہ بہتر ہوگا  کہ  موسیٰ کے ایام میں خروج کی کتاب نے  خدا کی بادشاہت پر جو زور دیا اُسے چار طریقوں سے دیکھا جائے    ۔ پہلے، ہم خروج 1:1–31:4 میں اسرائیل کے شاہی عہد کے محافظ کے طور پر خدا کا جائزہ لیں گے۔ دوسرے، ہم دیکھیں گے کہ خروج کس طرح 1:5–27:18 میں اسرائیل کے فاتح شاہی جنگجو کے طور پر خدا پر خصوصی توجہ  مرکوز کرتی ہے۔ اس کے بعد، ہم خروج 1:19–11:24 میں شاہی عہدی شریعت دینے والے کے طور پر خدا کے موضوع پر نظر ڈالیں گے۔ اور آخر میں، ہم غور کریں گے کہ  خروج 12:24–38:40 میں خُدا کو ا سرائیل کے حاضر و ناظر جنگجو کے طور پر ظاہر کرتی ہے   ۔ آئیے ان میں سے ہر ایک موضوع کو دیکھتے ہیں، جس کا آغاز شاہی عہد کے محافظ کے طور پر خدا سے ہوتا ہے۔
عہد کا محافظ ( 1 :1 – 4 : 31 )
اگرچہ اسرائیل کے خدا کو  شاہی عہد کے محافظ کے طور پر   پوری خُروج کی کتاب میں ظاہر کیا جاتا ہے، لیکن بنیادی طور پر اس پر خروج 1:1–31:4 میں زور دیا گیا ہے۔ یہ ابواب موسیٰ کی پیدائش سے پہلے کے واقعات سے لے کر اسرائیل پر موسیٰ کی قیادت کے عروج تک کا احاطہ کرتے ہیں۔ مثال کے طور پر خروج 24:2 پ پر غور کریں جہاں ہم پڑھتے ہیں:
 اور خُدا نے اُن کا کراہنا سُنا اور خُدا نے اپنے عہد کو جو ابرہامؔ اور اِضحاقؔ اور یعقُوبؔ کے ساتھ تھا یاد کِیا۔ (خروج 24:2) 
یہ آیت اس لیے اہم ہے کیونکہ، خدا  کے  ان دائیوں کو اس سے ڈرتی تھیں ،برکت دینے  کے   اس مختصر نوٹ کے علاوہ   ، یہ پہلا موقع ہے کہ خروج میں خدا کا ذکر آتاہے۔ چنانچہ، آغاز ہی سے، خروج نے خدا کو شاہی عہد کے محافظ کے طور پر پیش کیا، وہ جس نے "اپنے عہد کو یاد کیا"۔
جب بھی صحائف خدا اور اس کے عہدوں کا ذکر کرتے ہیں، تو وہ ضمناً اسے اسرائیل کے الٰہی بادشاہ کے طور پر مرکز بناتے ہیں۔ بائبل کےدور میں، خدا نے لوگوں کے ساتھ عہد اسی طرح کیے تھے جیسے قدیم مشرقِ قریب کے عظیم بادشاہ دوسری قوموں کے ساتھ معاہدے کرتے تھے۔ آج ہم اکثر ان بین الاقوامی معاہدوں کو "سوزیرین-واسل (suzerain-vassal) معاہدے" کہتے ہیں۔ ان معاہدوں میں، بڑے بادشاہ یا 'سوزیرین'، چھوٹے بادشاہوں یا 'واسلوں' اور ان کی قوموں کے ساتھ پختہ معاہدے قائم کرتے تھے۔ اسرائیلی یہ سمجھتے تھے کہ اسرائیل کے وفادار عہد کے محافظ کے طور پر، خدا ان کا الٰہی بادشاہ بھی تھا۔ اور اس نے موسیٰ کے ایام میں عملی کام کر کے اسرائیل کے بزرگوں کے ساتھ اپنے عہد کو پورا کیا۔ چنانچہ، موسیٰ کے ساتھ خدا کا عہد اسرائیل کے بزرگوں کے ساتھ اس کے سابقہ عہدوں کے منافی نہیں تھا۔ بلکہ، یہ ان کی تکمیل میں تھا۔ خروج 14:3-15 میں  دیکھیں  کہ  خدا نے موسیٰ پر اپنا نام  زور دے کر ظاہر کیا۔
خُدا نے مُوسیٰؔ سے کہا مَیں جو ہُوں سو مَیں ہُوں۔ سو تُو بنی اِسرائیل سے یُوں کہنا کہ مَیں جو ہُوں نے مُجھے تُمہارے پاس بھیجا ہے۔۔۔۔ خُداوند تُمہارے باپ دادا کے خُدا ابرہامؔ کے خُدا اور اِضحاقؔ کے خُدا اور یعقُوبؔ کے خُدا نے مُجھے تُمہارے پاس بھیجا ہے۔ ابد تک میرا یِہی نام ہے اور سب نسلوں میں اِسی سے میرا ذِکر ہو گا۔ (خروج 14:3-15) 
یہاں غور کریں کہ خدا نے موسیٰ سے فرمایا کہ وہ مصر میں موجود اسرائیلیوں کے سامنے اس کی پہچان تین مختلف ناموں سے کرائے: "میں جو ہوں سو میں ہوں"، "میں جو ہوں"، اور "خداوند"۔
یہ سمجھنے کے لیے کہ یہ نام شاہی عہد کے محافظ کے طور پر خدا سے کیسے تعلق رکھتے ہیں، ہمیں یہ سمجھنا ہوگا کہ یہ تینوں نام ایک ہی عبرانی فعل "ہَایَاہ" (hayah) کی مختلف صورتیں ہیں۔ اس لفظ کا ترجمہ اکثر فعل "ہونا" (to be) کی کسی نہ کسی شکل میں کیا جاتا ہے۔ یہ دیکھنا آسان ہے کہ "میں جو ہوں سو میں ہوں"—یا جیسا کہ اس عبرانی کا ترجمہ کیا جا سکتا ہے، "میں وہ ہوں گا جو میں ہوں گا"—اور مختصر شکل "میں ہوں" یا "میں ہوں گا"، اس فعل کی 'واحد متکلم' (first-person) صورتیں ہیں۔ لیکن جس نام کا ترجمہ "خداوند" کیا گیا ہے، اُس کی تھوڑی مزید وضاحت کی ضرورت ہے۔
لفظ "خداوند" (Lord) اس نام کا ترجمہ ہے جسے "ٹیٹرا گراما ٹون" (tetragrammaton) کہا جاتا ہے، جو خدا کا چار حروف پر مشتمل عبرانی نام ہے جسے اکثر "YHWH" لکھا جاتا ہے۔ حالیہ آثارِ قدیمہ کی دریافتوں نے اشارہ کیا ہے کہ اس لفظ کا تلفظ "یاہوے" (Yahweh) ہونا چاہیے۔ یاہوے کا ترجمہ اکثر "خداوند" کیا جاتا ہے۔ لیکن یہ دراصل فعل "ہایاہ" کی 'واحد غائب' (third-person) صورت ہے اور اس کا ترجمہ "وہ ہے" یا "وہ ہوگا" کیا جا سکتا ہے۔ حقیقت میں، عبرانی زبان کے بعض قواعد کی رو سے، اس کا ممکنہ مطلب "وہ وجود میں لاتا ہے" یا "وہ وجود میں لائے گا" ہے۔ اسی طرز پر، "میں جو ہوں سو میں ہوں" کا ترجمہ یہ کیا جا سکتا ہے، "میں اسے وجود میں لاتا ہوں جسے میں وجود میں لاتا ہوں"۔ اور "میں ہوں" کا ترجمہ "میں وجود میں لاتا ہوں" کیا جا سکتا ہے۔
اگر یہ سمجھ درست ہے، تو ان آیات میں نام 'یاہوے' اور ان سے وابستہ نام براہِ راست اس حقیقت کی طرف اشارہ کرتے ہیں کہ خدا اپنے عہدی وعدوں کو "وجود میں لا رہا تھا"۔ دوسرے لفظوں میں، وہ اسرائیل کے بزرگوں سے کیے گئے اپنے عہدی وعدوں کو پایہ تکمیل تک پہنچا کر انہیں نبھا رہا تھا۔
یہ سمجھنا مشکل نہیں کہ موسیٰ نے اس بات پر کیوں زور دیا کہ خدا وفاداری سے اپنے عہدی وعدوں کو پورا کر رہا تھا۔ پیدائش 15:14 میں، خدا نے وعدہ کیا تھا کہ وہ اسرائیل کو   پردیس کی سختیوں سے نجات دلائے گا۔ موسیٰ کے قارئین کو یہ جاننے کی ضرورت تھی کہ خدا ان کے دور میں اس وعدے کو پورا کر رہا ہے۔ انہیں یہ دیکھنے کی ضرورت تھی کہ ان کے ماضی، حال اور مستقبل کی ہر برکت ان کے الٰہی بادشاہ کے اپنے بزرگوں کے ساتھ کیے گئے عہد کو نبھانے کا نتیجہ تھی۔
  یہی بات کئی لحاظ سے مسیح کے پیروکاروں کے لیے بھی سچ ہے۔ خدا اسرائیل کے بزرگوں کے ساتھ کیے گئے اپنے عہدوں کو ہمارے ماضی، حال اور مستقبل میں بھی برقرار رکھتا ہے۔ لوقا 68:1-73 جیسے حوالے  ہمیں سکھاتے ہیں کہ ابرہام کے ساتھ خدا کے عہد کی حتمی تکمیل مسیح کی بادشاہی کے آغاز میں، اس کی پہلی آمد کے دوران شروع ہوئی۔ اس کے علاوہ، گلتیوں 15:3-18 جیسے حوالے  ہمیں بتاتے ہیں کہ مسیح کی بادشاہی کے تسلسل کے دوران ہمیں خدا اور ابرہام سے کیے گئے اس کے وعدوں پر بھروسہ جاری رکھنا چاہیے۔ نیز، رومیوں 13:4 جیسی آیات سکھاتی ہیں کہ مسیح کی بادشاہی کے کمال پر، وہ جلالی ابدی اجر جو ہم مسیح میں حاصل کریں گے، وہ اسرائیل کے بزرگوں سے کیے گئے خدا کے وعدے کی تکمیل   ہوگا۔
ہم مسیح میں ہیں۔ مسیح ابرہام کے عہد کا وارث ہے۔ اور خدا ابرہام کے ساتھ اپنے عہد کو نبھانے میں کبھی ناکام نہیں ہوگا۔ ہماری دنیا کے لیے یہ اور اس جیسے دیگر اطلاقات خروج کے اس ہر حوالے  سے نکلتے ہیں جو خدا کو اسرائیل کے عہد کے محافظ بادشاہ کے طور پر ظاہر کرتا ہے۔
خُروج کی کتاب یہ ثابت کرتی ہے کہ خدا ہمیشہ اپنے عہد کے ساتھ وفادار رہتا ہے، کیونکہ جب بنی اسرائیل نے موسیٰ کے خلاف بغاوت کی اور ان کاموں کی عزت نہ کی جو خدا نے ماضی میں ان کے لیے کیے تھے، تب بھی خدا نے انہیں مخلصی دینے کے اپنے وعدوں کو برقرار رکھا۔ خدا نے ان کی سرکشی کی وجہ سے انہیں چھوڑ نہیں دیا ، بلکہ اسے وہ مقصد حاصل کرنا تھا جو اس نے انہیں نجات دلانے کے لیے طے کیا تھا۔ اور یہی وہ مقصد ہے جو خدا نے ہم سب کو اپنے پاس  لانے کے لیے مقرر کیا ہے۔ ہم خدا سے کتنا ہی دور کیوں نہ چلے جائیں، خدا کوشش کرتا رہتا  ہے اور ہمیں اپنےپاس  کھینچتا رہتا ہے۔ ہم کتنے ہی شکستہ حال کیوں نہ ہوں، وہ ہمارے پاس  آتا ہے تاکہ وہ ہمیں درست کر سکے اور ہمیں واپس گھر لا سکے۔ چنانچہ، خُروج کی کتاب اس زندگی کی عکاسی ہے جس کے لیے خدا نے ہمیں بلایا ہے۔ اور وہ   مخلصی دینے کے لیے موجود ہے۔ درحقیقت، خروج کی کتاب مخلصی   یعنی نجات  کی کتاب ہے۔ لوگ گُناہ میں  گر چکے ہیں اور انہیں مخلصی کی ضرورت ہے، اور ہم ہر روز گُناہ کرتے چلے جاتے  ہیں۔ اور خدا  پنا کام کرتا چلا جاتا ہے۔ وہ ہمیں اپنے قریب لانے کا ماہرہے، چاہے ہم اس کے فضل سے دور ہی کیوں نہ بھاگ رہے ہوں۔
 — ریورنڈ ڈاکٹر سائپرین کے گچینڈا
اسرائیل کے شاہی عہد کے محافظ کے طور پر خدا کے اس اہم موضوع کے علاوہ، ہمیں خروج 1:5–27:18 میں خدا پر، اسرائیل کے فاتح شاہی جنگجو کے طور پر دیے گئے زور کو بھی دیکھنا چاہیے۔
فاتح  جنگجو (5 : 1 – 18: 27 )
موسیٰ کے دور کی ہر بڑی سلطنت میں ہونے والی آثارِ قدیمہ کی دریافتیں ظاہر کرتی ہیں کہ الٰہی اور انسانی بادشاہت کو   جنگ میں فتح سے جوڑا جانا عام تھا۔ چنانچہ، اسرائیل کے فاتح جنگجو کے طور پر خدا کی طرف معمولی سا اشارہ بھی اس بات کی علامت تھا کہ وہ اسرائیل کا فاتح بادشاہ بھی ہے۔ ہم اسرائیل کے فاتح شاہی جنگجو کے طور پر خدا کا جائزہ    پہلے اس وقت  میں لیں گےجب موسیٰ مصر میں تھا۔ پھر ہم اس موضوع کو اس وقت  میں دیکھیں  گے جب موسیٰ اور اسرائیلی مصر سے سینا کےسفر  میں تھے۔ آئیے مصر میں موسیٰ سے آغاز کرتے ہیں۔


مصر  میں ( 5:1 – 13 : 16 )
یہ موضوع پوری خروج کی کتاب  میں نظر آتا ہے، لیکن ہم اسے خاص طور پر  5 : 1 – 13 : 16 میں اسرائیل کی مخلصی کے دوران دیکھ سکتے ہیں۔ مصر کے خلاف خدا کی معجزانہ عدالت نے نہ صرف موسیٰ کے اختیار کو سچا ثابت کیا؛ بلکہ انہوں نے اسرائیل کے شاہی جنگجو کے طور پر خدا کی فتح کا مظاہرہ بھی کیا۔
خروج 12:12 میں، خدا نے اپنی سب سے بڑے عدالت، یعنی فسح  کی عدالت  کی اہمیت کا خلاصہ اس طرح کیا:
مَیں اُس رات مُلکِ مِصرؔ میں سے ہو کر گُذروں گا اور اِنسان اور حَیوان کے سب پہلَوٹھوں کو جو مُلکِ مِصرؔ میں ہیں مارُوں گا اور مِصرؔ کے سب دیوتاؤں کو بھی سزا دُوں گا۔ مَیں خُداوند ہُوں۔ (خروج 12:12) 
غور کریں کہ اس آیت میں خدا نے اعلان کیا، "میں خداوند ہوں،" یا "میں [یاہوے] ہوں"۔ یہاں ایک بار پھر، خدا نے اپنی پہچان اس ہستی کے طور پر کرائی جو اپنے عہد کو پورا کر کے اسے یاد رکھتا ہے۔ اسرائیل کے فاتح شاہی جنگجو کے طور پر، وہ "انسان اور حیوان کے سب پہلوٹھوں کو مارنے" والا تھا۔ دوسرے لفظوں میں، وہ مصریوں اور ان کے معاشرے کو تباہ کرنے والا تھا کیونکہ انہوں نے خود کو اس کا دشمن بنا لیا تھا۔ اور اس انسانی پہلو کے ساتھ ساتھ، خدا "مصر کے سب  دیوتاؤں کو سزا" دینے والا تھا۔ وہ ان باطل معبودوں اور بدروحوں کو شکست دینے والا تھا جن کی مصری پرستش کرتے تھے۔
ہم فرعون اور مصریوں کے خلاف یاہوے کی عدالتوں  میں اس دوہرے پن کو دیکھ سکتے ہیں۔ ان میں سے زیادہ تر، بلکہ تمام  ہی عدالتیں، مصر کے ایک یا ایک سے زیادہ باطل معبودوں پر فتح بھی لے کر آئیں۔ مثال کے طور پر، جب ہارون کا عصا سانپ بن گیا اور فرعون کے جادوگروں کے سانپوں کو نگل گیا، تو یہ صرف فرعون پر فتح نہیں تھی۔ یہ اس الٰہی طاقت پر فتح تھی جس کی علامت وہ کوبرا تھا جو فرعون کے تاج کی زینت ہوتا تھا۔ جب خدا نے نیل کو خون میں بدل دیا، تو اس نے نیل سے وابستہ مصری دیویوں اور دیوتاؤں پر اپنی قدرت کا مظاہرہ کیا، جیسے ہاپی (Hapi)، سیپک (Sepek) جس نے مگرمچھ کی شکل اختیار کر رکھی تھی، خنوم (Khnum)، اور حتمہیت (Hatmehyt) جن  کی علامت مچھلی تھی۔ مینڈکوں کی آفت نے ہیکت (Hekhet) پر خدا کی قدرت ظاہر کی، جو ایک ایسی مصری دیوی کے طور پر پیش کی جاتی تھی جس کا سر مینڈک کا اور دھڑ انسان کا تھا۔ جوؤں کی آفت کے ساتھ کسی مصری معبود کو حتمی طور پر منسوب نہیں کیا گیا، لیکن ماہرین نے کئی امکانات پیش کئے ہیں جیسے کہ 'گیب' (Geb) جو زمین کا دیوتا ہے۔ یہ آفت مصری کاہنوں اور جادوگروں کو ذلیل کرنے کا سبب بھی بنی ہوگی۔ مکھیوں کی آفت شاید 'کھیپرے' (Khepre) دیوتا کے خلاف تھی، جسے اکثر اڑتے ہوئے بھونرے کے طور پر پیش کیا جاتا ہے۔ مویشیوں کی موت نے بیلوں کی شکل میں دکھائے جانے والے معبودوں کے مجموعے پر خدا کی قدرت کا اظہار کیا، جیسے ایپس (Apis)، بوچس (Buchis)، منیوس (Mnevis)، پتاح (Ptah) اور رے (Re)، اور ساتھ ہی دیویوں کی ملکہ ازیس (Isis) اور حسن و عشق کی دیوی ہتھور (Hathor) پر بھی۔ یہ دونوں دیویاں گائے کی شکل میں دکھائی جاتی تھیں۔ پھوڑوں کی آفت غالباً 'سکھمت' (Sekhmet) اور 'ایمہوٹپ' (Imhotep) پر خدا کی قدرت کا مظاہرہ تھی، جو بیماری اور شفا سے وابستہ تھے۔ اولوں کے فیصلے نے آسمان کی دیوی 'نُت' (Nut) اور آسمان کو تھامنے والے 'شو' (Shu) پر خدا کی قدرت دکھائی۔ ٹڈیاں 'سنیہم' (Senehem) کی تحقیر تھی جو کیڑے مکوڑوں سے بچاتا تھا۔ تاریکی کے فیصلے نے عظیم سورج دیوتا 'رے' یا 'آمون-رے' پر،        یاہوے کی قدرت دکھائی۔ پھر پہلوٹھوں کی موت کی آخری آفت 'مِن' (Min) اور 'ازیس' کی توہین تھی، جو افزائشِ نسل سے وابستہ دیوتا تھے۔ جیسا کہ یہ وابستگیاں ظاہر کرتی ہیں، مصر میں خدا کے معجزانہ فیصلوں نے نہ صرف اس کے مادی دشمنوں پر اس کی فتح ثابت کی، بلکہ اس کے روحانی دشمنوں یعنی شیطان کی قوتوں پر بھی اس کی جیت کا ثبوت دیا۔
ہم نے مصر میں موسیٰ کے وقت کے دوران اسرائیل کے فاتح شاہی جنگجو کے طور پر خدا کے موضوع کو دیکھا ہے۔ لیکن انسانی اور روحانی دشمنوں پر خدا کی فتح اس وقت بھی ظاہر ہوتی ہے جب موسیٰ اور اسرائیلی خروج 17:13–27:18   میں سینا کے سفر  میں تھے۔
سفر میں  ( 13 : 17 – 18: 27 )
یہ حقیقت کہ خدا نے کوہِ سینا کے راستے میں مشکلات کے دوران اسرائیل کے لشکر کی قیادت کی، یقیناً اسے اسرائیل کے شاہی جنگجو کے طور پر ظاہر کرتی ہے۔ لیکن شاید خروج کے اس پہلو کو واضح کرنے کا بہترین طریقہ یہ ہے کہ بحیرہ قلزم پر موسیٰ کے گیت کی طرف دوبارہ رجوع کیا جائے۔ خروج 3:15-4 سنیں جہاں موسیٰ نےکہا:
خُداوند صاحبِ جنگ ہے۔یہوواؔہ اُس کا نام ہے             فرِعونؔ کے رتھوں اور لشکر کو اُس نے سمُندر میں ڈال دِیاور اُس کے چِیدہ سردار بحرِ قُلزؔم میں غرق ہُوئے۔(خروج 3:15-4) 
یہاں موسیٰ نے واضح طور پر یاہوے کی پہچان ایک "جنگجو" کے طور پر کرائی، اور پھر دہرایا کہ "یاہوے اس کا نام ہے"۔ خدا کے نام اور ایک جنگجو کے طور پر خدا کے درمیان اس گہرے تعلق نے عہد نامہِ قدیم کی جانی پہچانی اصطلاح "رب الافواج" یا "لشکروں کا خداوند" (Yahweh of armies) کا پس منظر تشکیل دیا۔ جیسا کہ اس کا نام ظاہر کرتا ہے، خدا، جو شاہی جنگجو ہے، ان افواج یا لشکروں کو وجود میں لاتا ہے، اور وہ اپنے دشمنوں کو شکست دیتا ہے۔ اس معاملے میں، اس نے فرعون کے رتھوں اور اس کے لشکر کو سمندر میں پھینک کر ان پر غلبہ پایا۔ پھر، خروج 11:15 میں، موسیٰ نے خدا کی فتح کے روحانی پہلو کی بھی نشاندہی کی ،جب اس نے کہا:
معبُودوں میں اَے خُداوند۔ تیری مانِند کَون ہے؟کَون ہے جو تیری مانِند اپنے تقدُّس کے باعِث جلالی اور اپنی مدح کے سبب سے رُعب والا اور صاحبِ کرامات ہے؟ 
(خروج 11:15) 
خدا کی فتح نے نہ صرف مصر کے انسانی لشکر پر اس کی قدرت ظاہر کی، بلکہ اس نے مصر کے تمام باطل معبودوں پر اس کے غلبے کا مظاہرہ بھی کیا۔
اس کا کیا مطلب ہے کہ خدا ایک فاتح جنگجو ہے؟ قدیم دنیا میں اس کا بنیادی مطلب یہ ہے کہ خدا تخلیق کا مالک اور حقیقی بادشاہ ہے، اور خروج 15 میں ہمیں یہی نظر آتا ہے۔ 11:15 میں اس حمد کے دوران ایک  شاندارسوال پوچھا گیا ہے: "خداوند کے مانند کون ہے؟" اور جواب ہے، کوئی نہیں۔ کوئی بھی نہیں ہے، اور خاص طور پر، کوئی دوسرا معبود یا دیوی خدا کی مانند نہیں ہے۔ لہٰذا، جب ہم خدا کے فاتح جنگجو ہونے کی بات کرتے ہیں، تو یہ ایک ایسی صورتحال میں ایک  بڑا  مؤثر بیان ہے جہاں سینکڑوں دیگر دیوتا خدا ہونے کے لقب کے لیے مقابلہ کر رہے تھے۔ اور بنیادی طور پر، بائبل جو کچھ کرتی ہے وہ بہت ہی لطیف  انداز میں کرتی ہے۔بائبل  سوال کرتی ہے، "خداوند کے مانند کون ہے؟" اور جواب ہے کوئی نہیں، جس کا مقصد یہ ہے کہ: آپ شاید سوچتے ہوں کہ دوسرے معبود بھی ہیں، لیکن آخر میں ، صرف ایک ہی ہستی ہے جو خدا کے لقب کی حقدار ہے، اور وہ خداوند ہے۔ اور پھر خروج 15 کا اختتام اس بات پر ہوتا ہے کہ "خداوند ابدالآباد سلطنت کرے گا"۔ اور یہ وہ جنگجو ہے جس کی  کے لئے ہماری خواہش ہوتی ہے کہ وہ ہماری طرف سے لڑے۔
 — ڈاکٹر برائن ڈی رسل
خُروج کی کتاب نے فرعون اور اس کے باطل معبودوں پر یاہوے کی فتح پر اس لیے زور دیا تاکہ دوسری نسل کے قارئین کو اعتماد حاصل ہو۔  وہ جان گئے کہ خدا ان کے مادی اور روحانی دشمنوں کو بھی شکست دینے کے قابل تھا۔ انہوں نے اس بارے میں سیکھا کہ خدا نے ماضی میں ان کے اسلاف کے لیے کس طرح جنگ لڑی تھی۔ اس طرح، انہوں نے یہ بھی سیکھا کہ جب وہ کنعان کی فتح کے لیے داخل ہوں گے تو وہ انہیں کس طرح مستقبل میں کامیابی عطا کرے گا۔
اسی طرح، جب مسیحی خروج میں خدا کی عظیم فتح کے بارے میں سیکھتے ہیں، تو ہمیں  اس بات پر غور کر نا چاہئے   کہ عہد نامہِ جدید مسیح کی فتح کے بارے میں کیا سکھاتا ہے۔ متی 28:12 اور 29، یوحنا 31:12، اور کلسیوں 15:2 جیسے حوالوں میں، عہد نامہِ جدید یہ سکھاتا ہے کہ جب مسیح نے اپنی بادشاہی کا آغاز کیا تو اس نے ہمارے الٰہی شاہی جنگجو کے طور پر کام کیا۔ لیکن جہاں یسوع نے شیطان اور دنیا کے باطل معبودوں کو شکست دی، وہیں اس نے رحم دلی کے ساتھ ان تمام لوگوں کو معافی اور خدا کے ساتھ ملاپ کی پیشکش بھی کی جو اس کے سامنے سر ِتسلیم خم کریں گے۔
اور، 1 کرنتھیوں 25:15، عبرانیوں 3:1 اور 1 پطرس 22:3 جیسے حوالوں میں، ہم سیکھتے ہیں کہ یسوع اپنی بادشاہی کے تسلسل کے دوران  بھی ہمارا شاہی فاتح جنگجو ہے۔ کلیسیا کی پوری تاریخ میں ہمیں دنیا میں شیطان اور دیگر بدروحوں کو شکست دینے کی مسیح کی حکمت عملی کی تقلید کرنی چاہیے۔ اور ہمیں مسیح پر ایمان کے ذریعے خدا کے ساتھ معافی اور ملاپ کی پیشکش جاری رکھنی چاہیے۔
آخر میں، 2 تھسلنیکیوں 6:1 اور 7، عبرانیوں 27:10، اور 2 پطرس 7:3 جیسے احوالوں  میں، ہم دیکھتے ہیں کہ اپنی بادشاہی  کی تکمیل  پر، مسیح ایک بار پھر الٰہی شاہی جنگجو کے طور پر واپس آئے گا۔ لیکن مسیح کی    واپسی پر، ملاپ کی رحم دلانہ پیشکش ختم ہو جائے گی۔ جنہوں نے مسیح کے پاس آنے سے انکار کر دیا ہے، وہ وہی انجام بھگتیں گے جو شیطان اور اس کے چیلوں کا ہوگا—یعنی خدا کی ابدی عدالت کا سامنا کریں گے۔
اسرائیل کے شاہی عہد کے محافظ اور فاتح شاہی جنگجو کے طور پر خدا کے اہم موضوعات کو دیکھنے کے بعد، اب ہم  خروج کے تیسرے بڑے موضوع کی طرف رُخ کریں گے: خدا ، خروج 1:19–11:24 میں شاہی عہدی شریعت دینے والے کے طور پر ۔
عہدی شریعت دینے  والا (   1:19 – 11 : 24 )
جیسا کہ ہم نے پہلے دیکھا، یہ آیات موسیٰ کے اختیار اور اسرائیل کی عہدی شریعت کی طرف توجہ دلاتی ہیں۔ قدیم مشرقِ قریب میں، لوگ یہ مانتے تھے کہ انسانی اور الٰہی دونوں قسم کے بادشاہ اپنے دیے گئے قوانین کے ذریعے اپنی حکمت کا اظہار کرتے ہیں۔ چنانچہ، خروج کے اصل قارئین کے لیے یہ بات حیران کن نہیں تھی کہ خدا ان کا شاہی عہدی شریعت دینے والا تھا۔ لیکن، جاننے کے لیے کہ موسیٰ نے اس موضوع پر کس طرح زور دیا، یہ سمجھنا ضروری ہوگا کہ خدا نے خُروج کی کتاب میں اپنی شریعت کیوں عطا کی۔
ہر بڑے پروٹسٹنٹ مکتبِ فکر نے شریعت کے تین اہم استعمالوں کے بارے میں بات کی ہے۔ پہلا وہ ہے جسے اکثر "usus pedagogicus" کہا جاتا ہے، یعنی شریعت کا تعلیمی یا تربیتی استعمال۔ عہد نامہِ جدید کےحوالے جیسے گلتیوں 23:3-26، رومیوں 20:3، اور رومیوں 20:5 اور 21 سکھاتے ہیں کہ خدا گناہ کو سامنے لانے  اور بے نقاب کرنے کے لیے شریعت کا استعمال کرتا ہے۔ اس طرح، انسان نجات کے لیے مسیح کی طرف مائل ہوتے ہیں۔ دوسرا، پروٹسٹنٹ اس کا ذکر کرتے ہیں جسے بعض اوقات "usus civilis" کہا جاتا ہے، یعنی شریعت کا شہری یا سیاسی استعمال۔ اس استعمال میں، شریعت خدا کی سزا کے خوف کے ذریعے معاشرے میں گناہ کو روکتی ہے۔ لیکن، یہ نکتہ نظر    مجموعی طور پر   جتنے بھی درست ہوں، خُروج کی کتاب اس پر زور دیتی ہے جسے "شریعت کا تیسرا استعمال" کہا گیا ہے۔ اسے بعض اوقات "usus normativus" یعنی معیاری استعمال، یا "usus didacticus" یعنی تدریسی استعمال کہا جاتا ہے۔ اس صورت میں، خدا کی شریعت ان لوگوں کے لیے معیار یا ہدایت ہے جو پہلے ہی اس کے فضل کے ماتحت ہیں۔ چنانچہ، خُروج کی کتاب میں، خدا نے شریعت بنیادی طور پر اپنے لوگوں، اسرائیل کو اپنی برکات کی طرف رہنمائی کرنے کے لیے دی تھی۔
یہ موضوع خروج میں بہت سی جگہوں پر نظر آتا ہے۔ لیکن یہ خاص طور پر 1:19–24:24 11 واضح ہے، جس کا آغاز اسرائیل کے ساتھ خدا کے عہد کی ابتدا سے ہوتا ہے اور عہد کی توثیق تک جاری رہتا ہے۔ خروج 4:19 پڑھیں جہاں خدا نے اسرائیلیوں سے فرمایا:
تُم نے دیکھا کہ مَیں نے مِصریوں سے کیا کیا کِیا اور تُم کو گویا عُقاب کے پروں پر بَیٹھا کر اپنے پاس لے آیا۔ (خروج 4:19) 
ہم یہاں دیکھتے ہیں کہ   اسرائیلی  شریعت حاصل کرنے سے پہلے ہی، خدا کے فضل کا تجربہ کر چکے تھے۔ آیات 5 اور 6 میں، خدا نے پھر اسرائیل کی شریعت کے لیے مکمل فرمانبرداری کی ضرورت اور وفاداری کےنتائج کی طرف رجوع کیا۔ اس نے فرمایا:
سو اب اگر تُم میری بات مانو اور میرے عہد پر چلو تو سب قَوموں میں سے تُم ہی میری خاص مِلکیت ٹھہرو گے کیونکہ ساری زمِین میری ہے۔    اور تُم میرے لِئے کاہِنوں کی ایک مُملکت اور ایک مُقدّس قَوم ہو گے۔  (خروج 5:19-6) 
خدا کا فضل پہلے ہی حاصل کر لینے کے بعد، اگر اسرائیلی اس کی شریعت کی فرمانبرداری کرتے تو وہ اس کی "خاص ملکیت"، "کاہنوں کی ایک مملکت اور ایک مقدس قوم" ٹھہرتے۔ واضح رہے کہ خدا کی شریعت اس لیے نہیں دی گئی تھی کہ اسرائیل  نجات  حاصل کر سکے ۔ شریعت اپنے لوگوں کے لیے اس کا تحفہ تھی جب کہ  وہ پہلے ہی ان پر رحم ظاہر کر چکا تھا۔
اسی طرح کا نمونہ خروج 1:20-17 میں بھی ظاہر ہوتا ہے۔ 2:20 میں، خدا نے اسرائیل پر اپنے احسان کے اعلان کے ساتھ دس احکام کا آغاز کرتے ہوئے فرمایا:
خُداوند تیرا خُدا جو تُجھے مُلکِ مِصرؔ سے اور غُلامی کے گھر سے نِکال لایا مَیں ہُوں۔ (خروج 2:20) 
ایک بار پھر، ہم دیکھتے ہیں کہ اسرائیل کے لیے خدا کی شریعت سے پہلے اس کا رحم ظاہر ہوا۔ اس اعلان کے بعد ہی خدا نے اسرائیل کو دس احکام عطا کیے۔ اور، جیسا کہ دس احکام میں سے متعدد میں واضح طور پر بیان کیا گیا ہے، بنی  اسرائیل شریعت کی فرمانبرداری کے بدلے برکات پائیں گے۔
شاید کچھ لوگ خدا کی شریعت کو محدود کرنے والی اور فضل کے برعکس چیز سمجھتے ہیں، لیکن جب ہم اس طریقے کو دیکھتے ہیں جس سے خدا نے عہد نامہِ قدیم میں شریعت عطا کی، تو ہم دیکھ سکتے ہیں کہ جس طرح سے خدا نے شریعت دی وہ ایک فضل والی بات تھی۔ ہم یہ دیکھتے ہیں کہ خدا نے اپنے لوگوں کو شریعت اس وقت دی جب اس نے انہیں مصر میں غلامی کی قید سے چھڑا لیا تھا۔ جب وہ انہیں باہر نکال لایا اور ان کی خاطر قدرت کے ساتھ مداخلت کی، تب وہ انہیں بیابان میں لایا اور ان کی خاطر نیچے اتر کر ان پر اپنا وہ منصوبہ ظاہر کیا کہ انہیں  اپنے عظیم بادشاہ، خدا کی حاکمیت اور بادشاہی کے تحت کیسے رہنا ہے  ۔ اور اس طرح، شریعت کوئی ایسی چیز نہیں ہے جس پر عمل کرنے کا مطالبہ خدا نے اپنے لوگوں سے اس لیے کیا ہو کہ وہ پھر  بدلے میں انہیں  نجات دے سکے ۔ اس کی  بجائے، شریعت اس وقت دی گئی جب خدا نے انہیں مصر سے چھڑا لیا اور اپنے لوگوں کو وہ راستہ دکھایا جس پر چل کر انہیں  اپنے عظیم بادشاہ ، خدا کی حاکمیت کے تحت رہنا ہے، اور یہ کہ انہیں ایک مخلصی پانے والی قوم کے طور پر ایک دوسرے کے ساتھ  کیسے رہنا ہے۔ چنانچہ، جب بھی آپ عہد نامہِ قدیم میں شریعت کے بارے میں پڑھتے ہیں، تو وہ پہلے سے ہی اپنے لوگوں کے لیے خدا کے فضل   کے تناظر میں دی جا رہی ہوتی ہے۔
  —ڈاکٹر برانڈن ڈی کرو
خدا نے عہد کی توثیق کے دوران بھی اسی نمونے کا مظاہرہ کیا۔ خروج 1:24 اور 2 میں، اس نے فضل کے ساتھ اسرائیل کے رہنماؤں کو کوہِ سینا پر اپنے پاس آنے کی دعوت دی۔ آیات 3-8 میں، لوگوں نے شریعت کی فرمانبرداری کا عہد کیا۔ اور آیات 9-11 میں، اسرائیل کے رہنماؤں نے خدا کے ساتھ امن کی برکت کا جشن منایا، اور درحقیقت خدا کو دیکھا۔
اصل قارئین کے لیے، ماضی میں خدا کی شریعت کے اس فضل بھرے اور فائدہ مند کردار پر زور نے انہیں اپنے وقت میں خدا کی شریعت کی پیروی کرنے کی ضرورت سے آگاہ کیا۔ شریعت ان کے موجودہ حالات اور مستقبل کے لیے بھی خدا کی طرف سے ان کا تحفہ تھی۔
اسی طرز پر، مسیح کے پیروکاروں کے طور پر، جب بھی ہم خُروج کی کتاب میں اسرائیل کے لیے خدا کے احکام دیکھتے ہیں، تو ہمیں انہیں مسیح میں اپنے لیے خدا کے فضل بھرے اور فائدہ مند تحفے کے طور پر دیکھنا چاہیے۔
اب، ہم جانتے ہیں کہ اپنی بادشاہی کے آغاز میں، یسوع اور اس کے رسولوں اور نبیوں نے کلیسیا کو نئے الہام دیے تاکہ موسیٰ کی شریعت کو ہمارے دور میں لاگو کرنے میں ہماری مدد ہو سکے۔ لیکن متی 17:5، رومیوں 4:8 اور عبرانیوں 8:8 10 جیسے حوالے یہ واضح کرتے ہیں کہ یسوع اور اس کے پیروکاروں نے موسیٰ کی شریعت کے اختیار کو رد نہیں کیا تھا۔ اور یہی بات بادشاہی کے تسلسل کے دوران بھی سچ ہے۔ آج، ہمیں خدا کی شریعت پر اس طرح عمل کرنے کی کوشش نہیں کرنی چاہیے جیسے مسیح ابھی آیا ہی نہ ہو۔ بلکہ ہمیں آج اسے مسیح میں خدا کے اضافی اور نئے  الہام کی روشنی میں لاگو کرنا چاہیے۔ اور، جیسا کہ ہم جانتے ہیں، جب مسیح اپنی بادشاہی  کی تکمیل  پر واپس آئے گا، تو اس کے لوگ مکمل طور پر پاک   ہو جائیں گے۔ تب ہم نئی تخلیق میں اپنے دلوں پر لکھی ہوئی خدا کی کامل شریعت کی فرمانبرداری کریں گے۔
ہم نے خُروج کی کتاب میں اسرائیل کے شاہی عہد کے محافظ، فاتح شاہی جنگجو، اور شاہی عہدی شریعت دینے والے کے طور پر خدا کا جائزہ لے کر اہم موضوعات کو دیکھ لیا ہے۔ آخر میں، آئیے خروج 12:24–38:40 میں اسرائیل کے حاضر و ناظر جنگجو کے طور پر خدا کے موضوع پر نظر ڈالتے ہیں۔
حاضر و ناظر جنگجو  ( 24 : 12 – 40 : 38 )
خُروج کی کتاب اسرائیل پر خداوند کی بادشاہت کے بارے میں ایک بہت ہی دلچسپ نکتہ نظر   پیش کرتی ہے۔ اکثر جب لوگ عہد نامہِ قدیم کا مطالعہ کرتے ہیں، تو وہ ساؤل کو اسرائیل کا پہلا بادشاہ سمجھتے ہیں، اور وہ ایک طرح سے پہلا زمینی بادشاہ ہے۔ لیکن جب آپ خروج 5:19 اور 6 پڑھتے ہیں، تو یہ اسرائیل کے "کاہنوں کی ایک مملکت" ہونے کی بات کرتا ہے۔ ظاہر ہے، آپ بادشاہ کے بغیر بادشاہی نہیں رکھ سکتے، اور اس طرح، حقیقت میں خروج 5:19-6 کا نظریہ یہ ہے کہ اسرائیل کا پہلا بادشاہ دراصل خود خدا ہے۔ اور اگرچہ خدا عہد نامہِ قدیم میں مسیح کی صورت میں مجسم نہیں تھا، اس کے باوجود وہ دن کے وقت بادل اور رات کے وقت آگ کے ستون کی ان علامات کے ذریعے خود کو بادشاہ کے طور پر ظاہر کرتا  رہا  اور پھر  مسیح میں اپنی بادشاہت کو نمایاں کیا ۔ خیمہ ِ اجتماع "عمانوایل" یعنی "خدا ہمارے ساتھ" کی علامت بن جاتا ہے۔ اور اس طرح، ان اشکال اور علامتوں میں خدا کی بادشاہت نظر آتی ہے جو وہ اسرائیل کو دیتا ہے  اور جن کے ذریعے وہ اسرائیل پر مسیح کے ذریعے اپنی حکمرانی اور بادشاہت دکھاتا ہے۔
 — ڈاکٹر ڈان کولیٹ
خدا کی شاہی موجودگی کا موضوع ہم سب سے زیادہ واضح طور پر خروج 12:24–38:40 میں دیکھتے ہیں۔ خروج کا یہ چوتھا بڑا حصہ موسیٰ کے اختیار اور اسرائیل کے خیمہ ِ اجتماع پر توجہ مرکوز کرتا ہے۔ یہ ابواب بیان کرتے ہیں کہ خدا نے موسیٰ کو خیمہ ِ اجتماع کے لیے ہدایات کیسے دیں، کوہِ سینا کے دامن میں اسرائیل کیسے ناکام ہوا، اور موسیٰ نے خیمہ ِ اجتماع کی تعمیر میں اسرائیل کی قیادت کیسے کی۔ ان میں سے ہر واقعے نے خدا کی اپنے لوگوں کے ساتھ موجودگی پر زور دیا۔ خروج 14:33 میں، خدا نے موسیٰ کو یقین دلایا:
مَیں ساتھ چلُوں گا اور تُجھے آرام دُوں گا۔ (خروج 14:33)
اس آیت میں   "ساتھ چلنے" سے مُراد  "میری موجودگی" ہے، جو  عبرانی اسم פָּנִیم (panim) کا ترجمہ ہے، جس کا عام طور پر ترجمہ "چہرہ" کیا جاتا ہے۔ خروج اور دیگر مقامات پر کئی اقتباسات میں، خدا کا "چہرہ" اس کے اپنے لوگوں کے ساتھ اس کی مخصوص، گہری اور اکثر نظر آنے والی موجودگی کی علامت ہے۔
اگرچہ خدا ہر جگہ موجود (omnipresent) ہے، لیکن وہ پوری بائبل میں اُس  نے  خود کو خاص طریقوں سے اپنے لوگوں کے لیے وقف کیا ۔ خروج کے اس حصے میں، خدا کی حضوری  خیمہ ِ اجتماع کے قریب اور اس کے اندر بستی تھی۔ جیسا کہ ہم نے اس سبق میں پہلے ذکر کیا، خیمہ ِ اجتماع محض ایک عبادت گاہ یا ایسی جگہ سے کہیں بڑھ کر تھا جہاں اسرائیل عبادت کی محفلیں منعقد کرتا تھا۔  بنی اسرائیل نے خیمہ ِ اجتماع میں  خدا کی پرستش اس لیے کی کیونکہ وہ خدا کا شاہی جنگی خیمہ تھا۔   قدیم انسانی بادشاہ اپنے لشکروں کی جنگ میں قیادت کرتے وقت شاہی جنگی خیموں میں رہتے تھے۔ اُسی طرح خدا نے کنعان کی فتح  کے لئے اسرائیل کے لشکر کی قیادت کرنے کے لیے اپنے مسکن میں سکونت اختیار کی۔
اب، خروج 1:32–35:34 میں، اپنے لوگوں کے ساتھ خدا کی موجودگی  کھونے  والی تھی   ۔ اس واقعے میں، ہم کوہِ سینا پر اسرائیل کی ناکامی اور تجدید کے بارے میں سیکھتے ہیں۔ جب خدا نے پہلی بار دیکھا کہ اسرائیلی سینا پر سونے کے بچھڑے کی پرستش کر رہے ہیں، تو اس نے موسیٰ کے سوا پوری قوم کو تباہ کرنے کی دھمکی دی۔ لیکن موسیٰ کی شفاعت کے ذریعے، خدا  نے ایسا نہ کیا اور صرف ان لوگوں کو سزا دی جنہوں نے گناہ کیا تھا۔ پھر بھی، خدا نے خبردار کیا  کہ جب وہ آگے بڑھیں گے تو وہ اپنی حضوری  اپنے لوگوں سے ہٹا لے گا۔ لیکن الٰہی بادشاہ کی موجودگی کے بغیر آگے بڑھنے کا   تصور   بھی ممکن نہ تھا ۔ خروج 15:33-16 دیکھیں  جہاں موسیٰ نے خدا سے کہا:
  اگر تُو ساتھ نہ چلے تو ہم کو یہاں سے آگے نہ لے جا۔  کیونکہ یہ کیونکر معلُوم ہو گا کہ مُجھ پر اور تیرے لوگوں پر تیرے کرم کی نظر ہے؟ کیا اِسی طرِیق سے نہیں کہ تُو ہمارے ساتھ ساتھ چلے تاکہ مَیں اور تیرے لوگ رُویِ زمِین کی سب قَوموں سے نرالے ٹھہریں؟ (خروج 15:33-16) 
یہاں غور کریں کہ موسیٰ نے خدا سے التجا کی کہ وہ اسرائیل کو آگے نہ بھیجے "اگر [اس کی حضوری    ان کے] ساتھ نہ چلے"۔ وہ  اطمینان کرنا چاہتا تھا  کہ ان کے درمیان سب کچھ ٹھیک ہے۔ اور اس نے خدا سے وہ چیز نہ چھیننے کی درخواست کی جو انہیں "روئے زمین کی اور سب قوموں سے ممتاز" کرتی تھی، یعنی ان کے ساتھ خدا کی موجودگی۔ خروج 17:33 میں، خدا نے اس طرح جواب دیا:
مَیں یہ کام بھی جِس کا تُو نے ذِکر کِیا ہے کرُوں گا کیونکہ تُجھ پر میرے کرم کی نظر ہے اور مَیں تُجھ کو بنام پہچانتا ہُوں۔ (خروج 17:33) 
پھر یہ کوئی تعجب کی بات نہیں کہ خروج 38:40، جو کتاب کی آخری آیت ہے، مسکن میں اسرائیل کے ساتھ خدا کی موجودگی کو نمایاں کرتی ہے:
کیونکہ خُداوند کا ابر اِسرائیلؔ کے سارے گھرانے کے سامنے اور اُن کے سارے سفر میں دِن کے وقت تو مسکن کے اُوپر ٹھہرا رہتا اور رات کو اُس میں آگ رہتی تھی۔ 
(خروج 38:40) 

خدا اپنے لوگوں کے ساتھ موجود تھا۔ وہ جھاڑی میں موسیٰ کے ساتھ موجود تھا۔ وہ آگ کے اس ستون اور اس بادل کے ساتھ اپنے لوگوں کے ساتھ موجود تھا، رات کو آگ کے ساتھ اور دن کو بادل کے ساتھ ان کی رہنمائی کر تا تھا۔ اور پھر جیسے جیسے ہم کتاب کے آخری ابواب کی طرف بڑھتے ہیں، ہم کتاب کے وہ حصے دیکھتے ہیں  جنہیں اکثر نظر انداز کر دیا جاتا ہے۔ خدا نے انہیں ایک خیمہ، ایک مسکن دیا۔ اور اس مسکن کے اندر وہ انہیں عہد کا صندوق دیا، جہاں خدا کی علامتی حضوری  ہوتی ہے۔ اور جو  چیز مجھے سب سی زیادہ اچھی لگتی ہے،   وہ یہ ہے کہ ہم دیکھتے ہیں کہ خدا ایسا خدا ہے جو اپنے لوگوں کے ساتھ رہنا چاہتا ہے، جو میرے لیے یوحنا 1   خوبصورت پیش گوئی کرتا ہے   ، جب یہ کہتا ہے: کلام مجسم ہوا اور اس نے اپنے لوگوں کے درمیان مسکن بنایا (یوحنا 14:1، لفظی ترجمہ)۔ عہد نامہِ قدیم میں خدا اپنے لوگوں کے ساتھ رہنا چاہتا تھا، اور بالآخر خدا نے اپنے بیٹے یسوع کو عہد نامہِ جدید میں اپنے لوگوں کے ساتھ رہنے کے لیے بھیجا۔
 — ڈاکٹر ڈیوڈ ٹی لیمب
عہد نامہِ جدید خدا کی اس مخصوص شاہی موجودگی کے باہم  موضوع کا مسیح کے پیروکاروں پر اطلاق مسیح کی بادشاہی کے تینوں مراحل میں کرتا ہے۔ متی 20:18 اور یوحنا 19:2-21 جیسے حوالے  وضاحت کرتے ہیں کہ اپنی بادشاہی کے آغاز میں، مسیح خود اپنے لوگوں کے ساتھ خدا کی مافوق الفطرت شاہی حضوری  تھا۔ درحقیقت، یوحنا 14:1 اسرائیل کے مسکن اور یسوع کی پہلی آمد کے درمیان ایک واضح تعلق قائم کرتا ہے۔ اس آیت کو دیکھیں :
اور کلام مُجسّم ہُؤا اور فضل اور سچّائی سے معمُور ہو کر ہمارے درمِیان رہا اور ہم نے اُس کا اَیسا جلال دیکھا جَیسا باپ کے اِکلَوتے کا جلال۔ (یوحنا 14:1) 
"ہمارے درمیان رہا"  کی اصطلاح   یونانی لفظ σκηνόω (skénoó) سے ماخوذ ہے۔      یونانی عہد نامہِ قدیم   نے اسی اصطلاح کو اس عبرانی فعل שָׁכַن (shâkan) کے لیے استعمال کیا ہے جو   مسکن میں خدا کی حضوری    ظاہرکرتا  ہے۔ چنانچہ، یہ آیت اس بات کی نشاندہی کرتی ہے کہ مسیح کا مجسم ہونا دراصل اپنے لوگوں کے ساتھ خدا کی وہ حضوری  تھی جو انہیں فتح کی طرف لے جا رہی تھی۔
مزید  یہ کہ  اعمال 17:2 اور رومیوں 5:5 جیسے حوالے  سکھاتے ہیں کہ جب یسوع آسمان پر صعود کر گیا، تو اس نے مسیح کے پیروکاروں پر اپنی روح انڈیل دی۔ لہٰذا، مسیح کی بادشاہی کے تسلسل کے دوران، روح القدس اس کی کلیسیا میں سکونت اختیار کرتا ہے۔ جس طرح خدا نے مسکن کو اپنی موجودگی سے بھر دیا تھا، روح القدس اپنے لوگوں کو اپنی اس مخصوص اور گہری موجودگی سے بھر دیتا ہے جو ہمیں دن بہ دن خدا کی رہنمائی اور فتح کی ضمانت دیتی ہے۔
اور یقیناً، عہد نامہِ جدید کے حوالے جیسے مکاشفہ 3:21 یہ بھی سکھاتے ہیں کہ مسیح کا مجسم ہونا اور اب روح القدس کی موجودگی، نئی تخلیق میں خدا کی شاہی موجودگی کے حیرت انگیز ظہور کا محض ایک پیش خیمہ ہے۔ جب مسیح اپنی بادشاہی  کی تکمیل  پر واپس آئے گا، تو وہ تمام چیزوں کو نیا بنا دے گا۔ اور پوری کائنات ہمارے حاضر و ناظر جنگجو بادشاہ کے نظر آنے والے جلال سے بھر جائے گی۔






خلاصہ

اس سبق میں، جس کا عنوان "خروج  کی کتاب کا ایک جائزہ" تھا، ہم نے ذہن میں رکھنے کے لیے کچھ ابتدائی اہم نکات پیش کیے، جن میں اس کا مصنف، موقع و محل، اصل معنی، اور جدید اطلاق شامل تھے ۔ ہم نے کتاب کو دو اہم حصوں میں تقسیم کر کے خروج کی ساخت اور مواد کا بھی جائزہ لیا۔ اور ہم نے چند اہم موضوعات پر نظر ڈالی، جن میں یہ بھی شامل تھا کہ ا ِس  کتاب میں خدا کی بادشاہت کے مختلف پہلوؤں کو کس طرح نمایاں کیا گیا ہے۔
خُروج کی کتاب نے اپنے اصل اسرائیلی قارئین کے لیے اس وقت بہت اہم تھی  جب وہ موعودہ زمین کی سرحد پر موسیٰ کے ساتھ خیمہ زن تھے۔ جب اسرائیلیوں نے اپنے دور میں خدا کے لیے جینے کے چیلنجوں پر غور کیا، تو خروج کی کتاب  نے انہیں اپنی قوم کے خدا کی طرف سے مقرر کردہ رہنما کے طور پر موسیٰ کے ساتھ اپنے عہد کی تجدید کرنے کی دعوت دی۔ اس کتاب نے انہیں مصر سے کوہِ سینا تک ان کی مخلصی میں موسیٰ کے کردار کی یاد دلائی۔ اور اِس نے انہیں یاد دلایا کہ خدا نے انہیں موعودہ زمین کے لیے کس طرح تیار کیا تھا۔
اسی طرح، آج مسیح کے پیروکاروں کے طور پر، خُروج کی کتاب ہمیں موسیٰ کے اختیار کےساتھ   اپنی وفاداری کی تصدیق کرنے کی دعوت دیتی ہے۔لیکن اس کام کی  روشنی میں ہوتا ہے جو خدا نے مسیح میں مکمل کیا ہے۔ خُروج کی کتاب ہمیں دکھاتی ہے کہ خدا نے اسرائیل   کے رہنُما  موسیٰ کے ذریعے جتنا بھی کام کیا، اُس نے  مسیح کے ذریعے اس سے کہیں بڑھ کر کام کیا ہے۔ مسیح میں، خدا نے ہمیں گناہ کی غلامی اور شیطان کے تسلط سے ہمیشہ کے لیے نجات دلائی ہے۔ اور مسیح میں، خدا نے ہمیں اپنی رہنمائی کے لیے مسیح کی روح کی موجودگی اور ہدایت عطا کی ہے۔ اور اس روشنی میں، خُروج کی کتاب ہمیں یہ سیکھنے کے لاتعداد مواقع فراہم کرتی ہے کہ ہمیں مسیح کی پیروی کس طرح کرنی ہے۔ کیونکہ وہ ہمیں نئے آسمان اور نئی زمین میں   ہماری ابدی میراث کی طرف لے جاتا ہے جس کا ہمارے ساتھ وعدہ کیا گیا ہے۔

مشکل الفاظ کے معانی

پیش خیمہ ہونا   – پہلے سے ظاہر کرنے کے لیے استعمال ہونے والی اصطلاح، جو یہ بیان کرتی ہے کہ کس طرح ابتدائی اشخاص، اشیاء اور واقعات بعد کے حالات کی جھلک دکھاتے ہیں۔
عہد نامہ کا مجموعہ   – قوانین کا وہ مجموعہ جو خروج میں پایا جاتا ہے اور خدا نے کوہِ سینا پر موسیٰ کو عطا کیا تھا۔
تصالب   – ایک ادبی ساخت جس میں مرکزی نکتے کے گرد موجود حصے ایک دوسرے کے ہم پلہ یا متوازی ہوتے ہیں۔
حمورابی کا ضابطہ  – بابل کا قدیم قانونی مجموعہ جو تقریباً سترہ سو چوون قبل از مسیح کا ہے۔
عاقبت شناسی (Eschatological) – آخری ایام یا قیامت کے مطالعہ اور عقائد سے متعلق۔
جیر شام (Ger sham) – عبرانی زبان کی اصطلاح جس کا مطلب "وہاں کا مسافر" ہے۔
اضحاق   – ابرہام کا بیٹا اور عہد کا وارث، جس کا ذکر خدا نے موسیٰ سے اپنے عہد کی یاد دہانی کے طور پر کیا۔
ہمشپاتیم (Hammishpatim) – عبرانی اصطلاح جس کا مطلب قانونی فیصلے یا عدالتی قوانین ہے۔
ہایاہ (Hayah) – عبرانی لفظ جس کا مطلب "ہونا" یا "وجود میں لانا" ہے؛ یہ "میں ہوں" اور "خداوند" جیسے الفاظ کی جڑ ہے۔
ماشاہ (Mashah) – عبرانی اصطلاح جس کا مطلب "باہر نکالنا" ہے؛ یہ نام موسیٰ سے صوتی مماثلت رکھتا ہے۔
موسیٰ  – عہد نامہِ قدیم کا  نبی جس  نے اسرائیلیوں کو مصر سے نکالا اور جس کے ذریعے خدا نے شریعت کا عہد قائم کیا۔
سینا (Sinai) – وہ پہاڑ جہاں خدا نے اسرائیل کو دس احکام دیے اور ان کے ساتھ عہد باندھا۔
شاہی معاہدہ (Suzerain-vassal treaty) – ایک طاقتور بادشاہ اور ماتحت حکمران کے درمیان طے پانے والا عہدی انتظام۔
اسمِ اربعہ (Tetragrammaton) – خدا کا چار حروف پر مشتمل عبرانی نام۔
وہ دنیا   – وہ قدیم دنیا جس کے بارے میں بائبل کے مصنفین نے لکھا۔
ان کی دنیا   – وہ معاشرہ جس سے صحائف کے اصل قارئین تعلق رکھتے تھے۔
شریعت کا سیاسی استعمال (Usus civilis) – معاشرے میں گناہ کو روکنے کے لیے قانونی سزاؤں کا نفاذ۔
شریعت کا تدریسی استعمال (Usus didacticus) – ایمانداروں کو اخلاقی زندگی گزارنے کی تعلیم دینے کے لیے شریعت کا بطور نمونہ استعمال۔
شریعت کا معیاری استعمال (Usus normativus) – فضل کے ماتحت رہنے والوں کے لیے شریعت کو بطور معیارِ زندگی اپنانا۔
شریعت کا تربیتی استعمال (Usus pedagogicus) – گناہ کی پہچان کرانے اور نجات کے لیے مسیح کی طرف رہنمائی کرنے والا استعمال۔
یاہوے (Yahweh) – خدا کا عبرانی نام جس کا ترجمہ اکثر "خداوند" کیا جاتا ہے۔
ابرہام   – وہ بزرگ جس کے ساتھ خدا نے سب سے پہلے برکت کا عہد کیا، جسے موسیٰ کے دور میں پورا کیا گیا۔
عہد نامہِ جدید   – صحائف کا وہ حصہ جو مسیح کی زندگی اور اس کے ذریعے عہد کی حتمی تکمیل کو بیان کرتا ہے۔
توریت   – موسیٰ کو دی گئی شریعت اور خدا کی ہدایات کا مجموعہ۔








